imunitateA parlamentară

 

 

1. GENERALITĂŢI

1.1. Definirea conceptului de imunitate parlamentară


“Parlamentul are misiunea de a face legi şi de a controla puterea executivă”. Această concluzie privind funcţiile principale ale oricărei Adunări Reprezentative, formulată la începutul secolului de profesorul Constantin Dissescu, îşi păstrează pe deplin actualitatea. Tot profesorul Dissescu releva legitimitatea acestei instituţii, subliniind că: “Reprezentanţa naţională este organul prin care societatea îşi manifestă voinţa sa”.


In ceea ce priveşte mandatul parlamentar, acesta are două accepţiuni: în sens restrâns se raportează la mandatul deputaţilor şi senatorilor (mandat parlamentar); în sens larg se referă la mandatul Camerelor legislative şi la Parlament în întregul său.


Noţiunea de mandat a fost fundamentată şi instituţionalizată într-o formă juridică mai întâi în dreptul privat, din caracteristicile căruia a împrumutat notele sale definitorii.


Astfel, dreptul civil se referă la instituţia juridică a mandatului ca la un contract ce sintetizează acordul de voinţă între părţile contractante: mandant şi mandatar.


Dreptul public foloseşte noţiunea de mandat în sensul de împuternicire specială conferită unui anumit subiect de drept printr-o procedură solemnă, în baza căreia acesta exercită atribuţii de autoritate în scopul înfăptuirii unor interese generale.


Aşadar, între mandatul parlamentar şi mandatul de drept civil există deosebiri fundamentale. Astfel, spre deosebire de mandatul civil, mandatul deputaţilor şi al senatorilor nu este constituit pe o bază contractuală, ci pe una electivă.


O altă deosebire între cele două tipuri de mandate constă în modalitatea de stabilire a conţinutului acestora. Conţinutul mandatului civil se stabileşte prin acordul părţilor, pe când cel al mandatului parlamentar este prestabilit, în Constituţie şi în regulamente, ca şi în unele dispoziţii ale Legii electorale. Spre deosebire de mandatar, care îl reprezintă pe cel de la care a primit însărcinarea, parlamentarii, deşi practic sunt învestiţi (aleşi) de alegătorii dintr-o circumscripţie electorală, reprezintă poporul şi sunt în slujba acestuia.


Şi sub aspectul răspunderii, între cele două tipuri de mandate există deosebiri. Astfel, mandatarul este răspunzător, potrivit prevederilor Codului civil, de daune - interese ce ar putea deriva din cauza neîndeplinirii mandatului, pe când parlamentarii nu răspund în legătură cu modul în care îşi exercită mandatul. Pe de altă parte, mandantul este la rândul său ţinut să-şi îndeplinească obligaţiile asumate faţă de mandatar, pe când cei care l-au ales pe parlamentar, şi desigur întregul popor, nu au nici o obligaţie faţă de cel ales.


De asemenea, spre deosebire de mandatar, care potrivit Codului civil poate fi substituit oricând printr-o altă persoană, deputaţii şi senatorii nu pot fi înlocuiţi decât în anumite condiţii, mandatul primit fiind acordat intuitu personae.


Din caracterul reprezentativ al mandatului parlamentarilor decurge statutul de independenţă al acestora. Astfel, deputaţii şi senatorii se bucură de independenţă faţă de celelalte structuri statale şi exercită, pe durata mandatului, prerogativele autorităţii publice.

Buna funcţionare a sistemului constituţional impune ca membrii Parlamentului, care sunt aleşi ai poporului şi învestiţi cu exercitarea puterii suverane, să fie protejaţi contra tuturor presiunilor şi ingerinţelor exterioare, indiferent de unde ar veni acestea.


Rolul măsurilor de protecţie este de a garanta parlamentarilor o deplină libertate de acţiune în exercitarea mandatului cu care au fost investiţi de alegători şi în acelaşi timp de a-i feri de ipoteticile ingerinţe, agresiuni, ameninţări, intimidări din partea puterii executive sau a celei judecătoreşti şi chiar din partea alegătorilor, a partidelor politice ori a altor organisme guvernamentale sau neguvernamentale.

Doctrina juridică evidenţiază un sistem de protecţie care cuprinde:

incompatibilităţile, imunităţile, indemnizaţiile şi, după unii autori, regulile de transparenţă financiară.


Imunitatea parlamentară este acea trăsătură a mandatului parlamentar în temeiul căreia deţinătorul respectivului mandat este protejat faţă de eventualele presiuni sau abuzuri ce s-ar comite împotriva sa din partea puterii executive sau a celei judecătoreşti şi care îi asigură independenţa, libertatea şi siguranţa în exercitarea atribuţiilor ce-i revin potrivit Constituţiei şi legilor ţării.


In limbajul juridic, noţiunea de imunitate parlamentară este utilizată pentru a desemna cumulativ două garanţii acordate parlamentarilor, şI anume: lipsa răspunderii juridice şi b) inviolabilitatea.


Lipsa răspunderii juridice previne declanşarea sau stabilirea unor consecinţe nefavorabile parlamentarului pentru votul sau pentru opiniile politice exprimate în exercitarea mandatului. Potrivit acestui tip de imunitate membrii Parlamentului nu pot fi traşi la răspundere juridică pentru voturile sau pentru opiniile politice exprimate în exercitarea mandatului. Lipsa răspunderii juridice consacră o imunitate de fond, cu caracter absolut, întrucât priveşte toate actele sau faptele săvârşite de parlamentar în exercitarea mandatului său, precum şi toate formele de răspundere juridică. Ea este însă şi o imunitate cu un caracter permanent, deoarece efectele ei se extind şi asupra perioadei de după încetarea mandatului parlamentar.


Lipsa răspunderii juridice a parlamentarului, astfel cum rezultă din texte constituţionale de referinţă, implică două condiţii: a) formele de manifestare ale parlamentarului să nu exceadă conţinutului specific al mandatului; b) opiniile, declaraţiile făcute, voturile exprimate să aibă o legătură directă cu conţinutul mandatului.


Inviolabilitatea este o aşa-zisă imunitate de procedură, consacrată în considerarea eventualelor imputări făcute parlamentarului pentru alte fapte decât cele săvârşite în exercitarea mandatului şi în legătură directă cu conţinutul acestuia. Inviolabilitatea - ca instituţie a dreptului parlamentar - are drept scop să prevină urmărirea judiciară nefondată, arbitrară sau vexatorie a parlamentarului, împiedicându-l astfel să-şi exercite mandatul încredinţat sau constrângându-l astfel să-l exercite într-un anume mod, contrar convingerilor şi voinţei sale. In acest sens, potrivit textelor constituţionale din diferite ţări, parlamentarul nu poate fi reţinut, percheziţionat sau trimis în judecată, penală ori contravenţională, fără încuviinţarea Camerei din care face parte. In general, parlamentarul în cauză îşi prezintă punctul de vedere în legătură cu faptele ce i se impută în comisii, precum şI în plenul Camerei. In caz de infracţiune flagrantă, deputatul sau senatorul poate fi reţinut şi supus percheziţiei, dar Camera sesizată poate dispune revocarea măsurii, dacă constată că nu există temei pentru reţinere. Rezultă că: inviolabilitatea nu este un privilegiu - inadmisibil de altfel -, ci o procedură specială de protecţie a parlamentarului faţă de acte sau fapte abuzive ori insuficient fondate; inviolabilitatea nu vizează decât actele sau faptele parlamentarului străine de mandat; inviolabilitatea nu acoperă şi judecata civilă (răspunderea civilă contractuală sau delictuală), nici răspunderea administrativă (fiscală sau contravenţională), alta decât cea stabilită de instanţă prin măsuri privative de libertate; în cazul flagrantului delict, încuviinţării prealabile i se substituie eventuala aprobare a Camerei sau, după caz, revocarea măsurii de reţinere. 


Imunitatea parlamentară protejează, după cum s-a arătat, mandatul în sine, motiv pentru care se consideră a avea caracter obiectiv, ea constituind, în ultimă analiză, o garanţie ce priveşte mandatul Camerelor, nu doar pe cel al fiecărui parlamentar în parte, asigurând îndeplinirea de către Parlament a competenţei şi rolului său constituţional.


De aceea, imunitatea parlamentară nu constituie un privilegiu contrar principiului egalităţii cetăţenilor în faţa legii. Ea este un imperativ al statutului Parlamentului şi al principiului potrivit căruia parlamentarii sunt în serviciul poporului, care este deţinătorul suveranităţii naţionale. O democraţie pluralistă nu poate exista fără asigurarea independenţei şi demnităţii reprezentanţei naţionale. Acesta este şi motivul pentru care imunitatea parlamentară are şi caracter imperativ, ea nefiind un drept subiectiv al parlamentului, la care acesta ar putea renunţa. Reglementările constituţionale referitoare la regimul imunităţii fiind de ordine publică, autorităţile publice inclusiv parlamentarii sunt obligaţi să se conformeze întru totul acestora.

1.2. Istoric


Originile imunităţii parlamentare datează din timpul sesiunii Parlamentului englez din perioada 12 ianuarie-12 februarie 1397, când, în Camera Comunelor a fost adoptată o moţiune în care erau denunţate obiceiurile scandaloase de la Curtea lui Richard al II-lea şi cheltuielile financiare excesive pe care acestea le implicau.


Iniţiatorul acestui act îndreptat împotriva regelui şi a Curţii sale, Thomas Haxey, a fost trimis în judecată şi condamnat la moarte pentru trădare. Ca urmare a presiunilor făcute de Camera Comunelor, până la urmă sentinţa nu a fost dusă la îndeplinire, regele acordându-i lui Haxey graţierea.


Acest fapt a adus în atenţia Camerei problema dreptului membrilor Parlamentului de a dezbate orice subiect în deplină autonomie şi libertate, fără a exista posibilitatea nici unei presiuni din partea Coroanei. Libertatea cuvântului, care a fost introdusă în Camera Comunelor la începutul secolului al XVI-lea, şi-a găsit confirmarea în art. 9 din Declaraţia Drepturilor (Bill of Rights) din 1689, unde se prevede în mod expres că dezbaterile şi actele membrilor Parlamentului sunt protejate împotriva oricărui amestec sau presiune din afară.


Protecţia membrilor Adunării reprezentative împotriva arestării are originea tot în vechea Anglie, dar aceasta a fost asociată mai ales cu măsurile de restrîngere a libertăţii ca urmare a unei acţiuni cu caracter civil.


In Franţa, de asemenea, după Revoluţia din 1789, a apărut necesitatea asigurării protecţiei membrilor Parlamentului faţă de antrenarea răspunderii juridice pentru opiniile exprimate în exercitarea mandatului lor. O asemenea protecţie a fost instituită prin Decretul din 23 iunie 1789, iniţiat de Mirabeau, care a fost urmat de instituirea, prin Decretul din 26 iunie 1790, a măsurilor menite să prevină incriminarea membrilor Adunării fără o autorizare prealabilă.


Printr-o serie de texte succesive, acest al doilea tip de imunitate a fost completat şi clarificat, în sensul că se referă esenţialmente la aspecte de natură penală şi acoperă orice fel de activitate, chiar şi cele care nu au legătură cu îndatoririle specifice activităţii parlamentare.


Constituţia din 1791, care conţine prima prevedere constituţională referitoare la acest tip de imunitate, cuprindea deja elementele esenţiale ale acesteia: “Reprezentanţii naţiunii pot fi arestaţi, pentru acte criminale, dacă sunt surprinşi în flagrant delict sau în virtutea unui mandat de arestare; dar corpul legislativ va fi încunoştiinţat de îndată, procedura neputând fi continuată până când acesta nu va hotărî că învinuirile pot fi aduse”.


Conţinutul imunităţii, aşa cum este ea statuată în Franţa (unde s-a urmat numai parţial modelul englez), este foarte strâns legat de poziţia de superioritate pe care Adunarea Naţională şi membrii săi au câştigat-o în exercitarea puterii, ca urmare a Revoluţiei, faţă de alte organe ale statului, ca reflectare a principiului suveranităţii naţionale.


O dată cu trecerea timpului, imunitatea parlamentară, ca element constitutiv al statutului parlamentarilor, a fost recunoscută şi în alte ţări, mai ales europene; modelul francez, cu cele două aspecte - lipsa răspunderii juridice şi inviolabilitatea - a avut o influenţă predominantă.

 

 

2. IMUNITATEA PARLAMENTARĂ ÎN UNELE ŢĂRI MEMBRE ALE PARLAMENTULUI EUROPEAN

2.1. FRANŢA

2.1.1. Baza legală a imunităţii parlamentare

 


Imunitatea parlamentară este stabilită prin art. 26 al Constituţiei. Primul alineat al acestuia prevede că membrii Parlamentului nu sunt răspunzători pentru opiniile şi voturile exprimate în timpul desfăşurării atribuţiilor lor.


Inviolabilitatea rezultă din alineatele 2, 3 şi 4 ale aceluiaşi articol. Ridicarea imunităţii parlamentare este reglementată prin art. 80 din Regulamentul Adunării Naţionale, art. 16 din Directivele generale ale Biroului Adunării Naţionale precum şi prin art. 105 din Regulamentul Senatului.

CONSTITUŢIA

“Articolul 26


Nici un membru al Parlamentului nu va fi supus procedurilor judiciaare, anchetării, arestării, detenţiei sau judecării pentru opiniile sau voturile exprimate în exerciţiul funcţiunii.


Nici un membru al Parlamentului nu va fi supus, pe durata sesiunilor, procedurilor penale sau arestării pentru infracţiuni penale, cu excepţia autorizării de către Adunarea căreia îi aparţine sau în caz de flagrant delict.


Nici un membru al Parlamentului nu va fi arestat în afara sesiunilor, altfel decât cu autorizarea Biroului Adunării căreia îi aparţine, sau în caz de flagrant delict.


Detenţia sau judecarea unui membru al Parlamentului se vor suspenda, dacă o cere Adunarea din care acesta face parte.”

 


Regulamentul Adunării Naţionale

“1. Pentru analizarea fiecărei cereri vizând ridicarea imunităţii parlamentare a unui deputat, a fiecărei cereri de suspendare a procedurii judiciare sau a fiecărei cereri de suspendare a detenţiei unui deputat, se va înfiinţa o comisie ad-hoc, formată din 15 membri, numiţi în baza reprezentării proporţionale a grupurilor parlamentare, conform procedurii stabilite în art. 25 şi în art. 38 (4). Se vor anexa cererile menţionate.


2. Capitolul X cu privire la funcţionarea comisiilor se aplică şi comisiilor ad-hoc. Prevederile art. 35 cu privire la comisiile speciale se aplică şi ele comisiilor ad-hoc. Nu se aplică acestora prevederile art. 87.


3. Comisia care primeşte o cerere de ridicare a imunităţii parlamentare trebuie să audieze pe deputatul respectiv, care poate fi reprezentat de unul dintre colegi.


4. Comisia care primeşte o cerere de suspendare a detenţiei sau acţiunii îl va audia pe cel care a iniţiat moţiunea sau pe primul semnatar al acesteia şi pe deputatul în cauză sau colegul pe care acesta l-a desemnat să-l reprezinte. Dacă deputatul în cauză se află în detenţie, comisia poate aranja audierea acestuia în închisoare, de către unul sau sau mai mulţi membri, delegaţi în acest scop.


5. Cererile de ridicare a imunităţii parlamentare vor fi incluse de către Guvern pe ordinea de zi a Adunării, conform prevederilor art. 89, sau de către Adunare, la propunerea Conferinţei Preşedinţilor, conform art. 48.


6. Pentru a permite Adunării să ceară, conform art. 26 din Constituţie, suspendarea detenţiei sau a acţiunii intentate unuia dintre membrii acesteia, cererile în acest sens vor fi incluse automat de Conferinţa Preşedinţilor, imediat ce a fost distribuit raportul comisiei ad-hoc, în următoarea şedinţă, rezervată cu prioritate, în baza art. 48 (2) din Constituţie, pentru interpelări din partea Parlamentului şi răspunsuri din partea Guvernului, după respectivele interpelării şi răspunsuri. Conferinţa Preşedinţilor va avea în vedere la întocmirea ordinii de zi pentru întrebările orale. Dacă raportul nu a fost distribuit în decurs de 20 de zile lucrătoare de la depunerea cererii, problema poate fi inclusă direct, de către Conferinţa Preşedinţilor, în următoarea şedinţă rezervată, prioritar, de către articolul 48 (2) din Constituţie), interpelărilor din partea membrilor Parlamentului şi răspunsurilor din partea Guvernului, după acele interpelări şi răspunsuri.


7. Dezbaterea în şedinţă deschisă vizează concluziile comisiei, formulate într-o propunere de rezoluţie. In cazul unei cereri de ridicare a imunităţii parlamentare, propunerea de rezoluţie se limitează numai la faptele la care se face referire în cererea respectivă. Vor fi admise numai amendamentele cu privire la respectivele fapte. Dacă nu au fost înaintate concluziile comisiei, dezbaterea se va face pe marginea cererii prezentate Adunării. Propunerea ca cererea să fie trimisă înapoi la comisie poate fi depusă şi dezbătută conform prevederilor art. 91. In cazul respingerii concluziilor Comisiei ad-hoc, conform cărora cererea ar trebui respinsă, aceasta din urmă poate fi considerată adoptată.


8. Adunarea se poate pronunţa asupra cazului după dezbatere, la care poate participa numai raportorul comisiei, Guvernul, deputatul în cauză sau un membru al Adunării care îl reprezintă, un vorbitor pentru şi un vorbitor împotrivă. Cererea de trimitere înapoi la comisie, la care s-a făcut referire la pct. 7, va fi pusă la vot după audierea raportorului. In caz de respingere, Adunarea va audia vorbitorii la care s-a făcut referire în acest paragraf.


9. Adunarea, când primeşte o cerere de suspendare a acţiunii intentate împotriva unui deputat aflat în detenţie, poate numai să decidă suspendarea detenţiei. Art. 100 se aplică dezbaterii amendamentelor prezentate în baza prezentului paragraf, care sunt singurele valabile.


10. In cazul respingerii unei cereri de suspendare a detenţiei sau a acţiunii intentate împotriva unui deputat, nu se va mai putea depune nici o cerere cu aceeaşi temă în cursul sesiunii respective.”

 


Directiva Generală a Biroului Adunării Naţionale

“Articolul 16

1. Cererile de ridicare a imunităţii parlamentare vor fi trimise Preşedintelui Adunării spre înregistrare la Biroul Adunării Naţionale.


2.Cererile pot fi formulate:


3. 1) De către procurorii publici implicaţi, atunci când Parchetul intenţionează deschiderea unei acţiuni, fie prin chemare directă în instanţă, fie printr-o investigaţie preliminară.


4. In acest caz, cererea procurorului va fi trimisă Preşedintelui Adunării de către Ministrul Justiţiei.


5. 2) De către partea vătămată, când, la depunerea plângerii, aceasta s-a asociat cu procurorul într-o acţiune în faţa magistratului autorizat să examineze cazul.


6. In acest caz, având în vedere ordonanţa de non-informer pe care Procurorul trebuie să o ceară de la magistratul care examinează cazul, reclamantul trebuie să îşi formuleze cererea de ridicare a imunităţii, care va fi trimisă Preşedintelui Adunării Naţionale de Procuror, prin intermediul Cancelariei.

7. 3) De către partea vătămată, atunci când produce dovada că a iniţiat o acţiune în justiţie, în formă de citaţie directă în instanţă, iar imunitatea constituţională îi împiedică acţiunea.


8. In acest caz, reclamantul trebuie să trimită:


9. - fie o citaţie sau o copie a citaţiei, purtând avizul Procuraturii, prin care se certifică refuzul de a porni acţiunea - cu alte cuvinte, să introducă cazul pe rol - datorită inviolabilităţii părţii care face obiectul acţiunii în instanţă;


10. - fie o copie autentificată a hotărârii judecătoreşti prin care instanţa care a audiat cazul a refuzat să se pronunţe cu privire la cazul în speţă, datorită inviolabilităţii.


11. Cererile de ridicare a imunităţii parlamentare, odată depuse, vor fi tipărite alături de anexele lor şi distribuite. Cererile depuse în cursul unei sesiuni devin caduce dacă nu au făcut obiectul unei decizii a Adunării înainte de încheierea sesiunii respective.


12. Cererile de suspendare a acţiunii în instanţă sau a detenţiei se vor tipări sub formă de propunere de rezoluţie şi se vor distribui.


13. Numele deputaţilor pentru care se fac cererile de autorizare fie a suspendării unei acţiuni în instanţă, fie a suspendării detenţiei nu va fi menţionat la depunerea acestor cereri, dar se va menţiona la depunerea raportului şi la includerea acestuia pe ordinea de zi a Adunării.”

 


Regulamentul Senatului

“Articolul 105

1. Se va numi o comisie compusă din 30 de membri, conform procedurii stabilite pentru numirea comisiilor permanente, de fiecare dată când Senatul trebuie să examineze fie o cerere de ridicare a imunităţii parlamentare a unui senator, fie o propunere de rezoluţie depusă pentru a cere suspendarea acţiunii judecătoreşti înaintate împotriva unui senator, sau suspendarea detenţiei acestuia.


2. Comisia va alege un birou, compus din preşedinte, vice-preşedinte şi un secretar şi va numi un raportor.”

2.1.2. Intinderea imunităţii parlamentare

Formularea utilizată de art. 26 (1) al Constituţiei reflectă cu claritate dorinţa legiuitorului de a garanta, pe cât este posibil, exercitarea liberă a mandatului parlamentar. Astfel, membrii Parlamentului sunt protejaţi împotriva oricărei acţiuni în justiţie, civilă sau penală, pentru faptele legate de exercitarea mandatului lor. In sfera ei de aplicare, deci, lipsa răspunderii are un caracter absolut: nici o procedură nu permite ridicarea imunităţii.


Pe de altă parte, inviolabilitatea - art. 26 (2, 3 şi 4) din Constituţie - constituie o protecţie relativă: aceasta are o sferă de aplicare strict definită. Anumite fapte nu sunt incluse, având în vedere condiţiile în care au fost comise; protecţia acordată variază în timp. Camerelor le revin atribuţii extinse în ceea ce priveşte stabilirea condiţiilor de utilizare a acesteia.


Referitor la infracţiuni sau fapte minore comise pe durata sesiunii, inviolabilitatea protejează membrii Parlamentului împotriva procedurilor şi arestării, cu excepţia cazului când acestea sunt autorizate de Camera căreia îi aparţin şi a flagrantului delict. In orice caz, faptele îndeplinite ca parte a unei anchete preliminare, cercetările făcute în legătură cu Codul vamal sau ca măsură preventivă, citarea ca martor, actele anterioare începerii urmăririi penale constituie - în accepţiunea art. 26 - acte care să genereze proceduri.


Intenţia fiind aceea de a proteja libertatea de acţiune a membrilor Parlamentului, conceptul arestării este înţeles într-o accepţiune largă: acesta include, în special, arestarea preventivă şi reţinerea în arestul poliţiei.


In afara duratei sesiunilor, numai arestarea este interzisă, exceptând cazul când este autorizată de către Biroul Camerei căreia îi aparţine parlamentarul. Această autorizare nu este necesară în cazul flagrantului delict, în situaţia în care arestarea este rezultatul unor proceduri iniţiate pe baza autorizării de către Adunare şi, de aceea, începute de fapt în timpul sesiunii, precum şi în cazul în care arestarea este rezultat al unei hotărâri definitive care stabileşte o pedeapsă privativă de libertate.


Imunitatea parlamentară este un element de lege şi ordine, ceea ce înseamnă că este imposibil pentru un membru al Parlamentului să renunţe la beneficiile lipsei răspunderii sau ale inviolabilităţii ori la nulitatea actelor îndeplinite încălcând imunitatea.

2.1.3. Acte acoperite de imunitatea parlamentară

Lipsa răspunderii acoperă toate actele care ţin de obligaţiile parlamentare: participare şi vot în sesiune deschisă şi în comisii, iniţiative precum proiecte de lege sau amendamente, rapoarte prezentate în numele unei comisii, întrebări scrise sau orale, precum şi acte îndeplinite în cadrul unor misiuni încredinţate de autorităţile parlamentare.


Cu toate acestea, jurisprudenţa pare să aibă o idee restrictivă privind natura actelor care nu incumbă răspunderea, excluzând în special, de exemplu, remarcile pe care le face un parlamentar în timpul unui interviu la radio sau opiniile exprimate în cadrul unui raport elaborat în timpul unei misiuni încredinţate de Guvern.


Protecţia este valabilă şi pentru aceste acte, dacă ele constituie o încălcare sau pot genera despăgubiri. Există uneori limite ale acestei protecţii: actele şi afirmaţiile membrilor Parlamentului constituie oricând subiect al autorităţii disciplinare a Preşedintelui fiecărei Camere. Sancţiunile utilizate de acesta - chemare la ordine, chemare la ordine pentru încadrarea în timp, cenzurare, cenzurare cu excludere temporară - sunt stabilite de către Regulamentul fiecărei Camere, dându-i posibilitatea să păstreze ordine şi să asigure derularea corespunzătoare a mandatului.


Atunci când nu-şi exercită mandatul, membrii Parlamentului sunt pe deplin răspunzători pentru actele şi afirmaţiile lor.


Inviolabilitatea operează numai în materie penală, inclusiv infracţiunile minore (de aceea, acţiunile civile, amenzile date de poliţie, amenzile privind impozitarea nu intră în sfera ei de aplicare), cu excepţia flagrantului delict, sarcina verificării fiind în acest ultim caz de competenţa autorităţii judiciare. Dar, chiar şi în acest caz, o adunare parlamentară poate cere (conform art. 26 (4) din Constituţie) suspendarea procedurilor sau a detenţiei unui membru, dacă le consideră necorespunzătoare.

2.1.4. Durata imunităţii parlamentare


Lipsa răspunderii are un caracter permanent: aplicarea acesteia nu este influenţată de programul privind sesiunile parlamentare şi acoperă toate procedurile survenite pe durata mandatului şi chiar după încheierea acestuia.

Pe de altă parte, inviolabilitatea poate fi invocată numai în limitele duratei mandatului parlamentar; procedurile iniţiate înainte de începerea mandatului pot fi continuate însă pe durata acestuia; după expirarea mandatului, parlamentarul nu se mai bucură de protecţie specială, cu excepţia faptelor acoperite de lipsa răspunderii. Extinderea protecţiei este legată de sistemul sesiunilor parlamentare: pe durata sesiunilor, inviolabilitatea interzice atât punerea sub urmărire cât şi arestarea, dacă nu sunt autorizate de Adunare; în afara sesiunilor, numai arestarea este interzisă, în cazul în care nu este autorizată de către Biroul Adunării căreia îi aparţine cel în cauză.


Pe durata sesiunilor, potrivit art. 26 (4) din Constituţie, Adunarea poate cere întotdeauna suspendarea procedurilor iniţiate în afara sesiunii sau a detenţiei unuia dintre membrii săi. Potrivit unei jurisprudenţe parlamentare constante, procedurile sunt suspendate nu numai până la încheierea sesiunii, ci chiar până la încheierea mandatului parlamentarului în cauză.

2.1.5. Procedura de ridicare a imunităţii parlamentare


Procedura de ridicare a imunităţii parlamentare este stabilită prin art. 80 din Regulamentul Adunării Naţionale, art. 16 al Directivelor generale ale Biroului Adunării şi art. 105 din Regulamentul Senatului.


In cazul în care intenţia iniţierii procedurii aparţine Biroului Procurorului de Stat sau unei persoane private care a înaintat o plângere împreună cu un procuror public, cererea - formulată, potrivit circumstanţelor, de un procuror public sau un reclamant - este trimisă Preşedintelui Adunării căreia îi aparţine parlamentul, de către ministrul Justiţiei.


In cazul în care o persoană privată doreşte să se adreseze direct tribunalului printr-o acţiune, ea trebuie să aducă în sprijinul acesteia documente care să ateste că are intenţii reale de urmărire în justiţie şi că inviolabilitatea constituie un obstacol în acest sens.


Cererile de suspendare a procedurilor sau a detenţiei îmbracă forma unei moţiuni pentru o hotărâre, prezentate Biroului Adunării în cauză de către unul sau mai mulţi parlamentari. Această moţiune pentru o hotărâre trebuie tipărită, distribuită şi trebuie făcut referire la ea într-o comisie ad-hoc.


Pentru examinarea fiecărei cereri de ridicare a imunităţii parlamentare şi a fiecărei cereri de suspdendare a procedurilor sau a detenţiei unuia dintre parlamentari, se constituie o comisie ad-hoc (alcătuită din 15 membri pentru Adunarea Naţională şi 30 de membri pentru Senat), pe principiul reprezentării parlamentare. La Adunarea Naţională, această comisie trebuie să organizeze o audiere a parlamentarului în cauză sau a reprezentantului acestuia; în cazul unei cereri de suspendare a detenţiei sau a procedurilor, comisia trebuie să organizeze şi o audiere a iniţiatorului sau a primului semnatar al moţiunii. Obligaţia audierii parlamentarului în cauză şi a iniţiatorului moţiunii nu este prevăzută de Regulamentul Senatului.


Discutarea în şedinţă deschisă are ca obiect concluziile comisiei, sub forma unei moţiuni pentru o hotărâre. In cadrul Adunării Naţionale, la dezbatere pot lua parte numai raportorul comisiei, Guvernul, deputatul în cauză sau reprezentantul său, un vorbitor pro şi unul contra.


Votarea se face la fel ca în cazul legilor ordinare: prin ridicarea mâinii, exceptând cazul când se solicită vot nominal.


Derogând de la dreptul parlamentar comun, respingerea de către Adunarea Naţională a concluziilor de respingere ale comisiei ad-hoc este echivalentă cu adoptarea cererii.


In eventualitatea respingerii unei cereri de suspendare a detenţiei sau a procedurilor, nu va mai fi prezentată nici o cerere privind aceleaşi fapte pe durata sesiunii [Regulamentul Adunării Naţionale - art. 80 (10)].


In afara duratei sesiunilor, arestarea poate fi autorizată numai de Biroul Adunării căreia îi aparţine parlamentarul.

 

2.2. ANGLIA

2.2.1. Baza legală a imunităţii parlamentare

Imunitatea parlamentară reprezintă unul din drepturile specifice de care se bucură atât fiecare dintre Camere în mod colectiv, cât şi membrii acestora în mod individual. Fără imunitate, membrii Parlamentului nu şi-ar putea îndeplini funcţiile în mod satisfăcător. Acest privilegiu reprezintă, într-o anumită măsură, o excepţie de la legea obişnuită. In afară de protecţia privilegiului parlamentar, lorzii beneficiază şi de privilegiile nobilimii.


Majoritatea imunităţilor parlamentare îşi au originea în legea şi practica Inaltei Curţi a Parlamentului, iar unele au fost incluse în legi. De exemplu, privilegiul libertăţii cuvântului în Camera Comunelor a fost confirmat printr-o lege a Parlamentului, “Bill of Rights” din 1689. Imunitatea faţă de arestare sau molestare, solicitată de Camera Comunelor încă înainte de secolul al XV-lea, a fost în general acceptată în ceea ce priveşte problemele civile, dar mai puţin respectată în raport cu suveranul, până la schimbările politice din secolul al XVII-lea, care au dat Parlamentului autoritate predominantă faţă de Coroană. Parlamentul a făcut încercări de a contrapune necesitatea ca membrii săi să fie liberi în îndeplinirea atribuţiilor lor, fără teama de a fi arestaţi, ca urmare a unor cauze civile. Se află încă în vigoare texte din două legi care caută să atingă acest echilibru, Legea privilegiului Parlamentului, din 1603, şi Legea privilegiului parlamentar, din 1737.

2.2.2. Intinderea imunităţii parlamentare


Membrii Parlamentului şi pairi-ii regatului se bucură de imunitate la arestare, dar dreptul de a beneficia de acest privilegiu în cauzele penale a fost abandonat acum 200 de ani, unicul element care se păstrează fiind obligaţia şefului poliţiei locale de a informa Lordul Cancelar sau Speaker-ul în legătură cu orice arestare urmată de o detenţie. Dacă un pair sau un parlamentar este condamnat la o pedeapsă cu închisoarea, tribunalul trebuie să informeze Lordul Cancelar sau Speaker-ul. Un parlamentar poate fi arestat pentru o faptă penală chiar în incinta Camerei.


Există imunitate în ceea ce priveşte arestarea ca urmare a unei acţiuni civile, dar, deoarece arestul sau detenţia pentru fapte civile aproape au căzut în desuetudine, aceasta are puţine consecinţe. Un înscris sau o citaţie nu poate fi înmânată unui membru al Camerei decât după ce a părăsit incinta acesteia.


Deci, în practică, unica imunitate importantă de care se bucură pair-ii şi membrii Parlamentului ca persoane individuale este libertatea de expresie şi acţiune în timpul lucrărilor din cadrul Parlamentului. Cu toate acestea, cele două Camere se bucură de anumite drepturi, cum ar fi dreptul de a-şi reglementa problemele interne fără imixtiuni, dreptul de a iniţia anchete şi a cita martori, de a-i pedepsi pe cei care se fac vinovaţi de încălcarea privilegiului şi de ultraj şi dreptul de a publica documente fără teama unei acţiuni pentru defăimare.

2.2.3. Acte acoperite de imunitate parlamentară


Imunitatea parlamentară permite deplina libertate de exprimare şi de acţiune în Parlament, care se referă în principal la protecţia parlamentarilor şi a pair-ilor faţă de acţiuni private referitoare la lucruri afirmate sau făcute în timpul dezbaterilor din Parlament. Privilegiul este limitat de o definiţie precisă a “dezbaterilor în Parlament” care îl restrânge la “orice” lucru afirmat sau făcut de către un membru în exercitarea funcţiunilor sale ca membru într-o comisie a fiecărei Camere, precum şi orice lucru afirmat sau făcut în oricare dintre Camere pentru rezolvarea problemelor parlamentare. [Raportul Comisiei speciale privind Legea secretelor oficiale, HC 101 (1938-1939), p. 5]. In acest sens, parlamentarul se bucură de un privilegiu absolut, aşa încât nu poate fi urmărit în justiţie pentru defăimare sau din alte motive asemănătoare, nici obligat să facă dezvăluiri privind dezbaterile care au loc în Parlament.


Dar parlamentarul rămâne răspunzător ca oricare alt cetăţean pentru tot ceea ce face în afara dezbaterilor din Parlament, chiar atunci când acţiunile sale sunt legate de probleme privind atribuţiile sale parlamentare. Astfel, scrisorile scrise în numele unor miniştri, membri ai departamentelor guvernamentale sau organisme publice nu vor fi considerate de către tribunale ca bucurându-se de privilegiul parlamentar. Cuvintele utilizate de către membri în afara Camerei, care constituie o repetare a celor folosite ca parte a dezbaterilor parlamentare, nu vor mai fi protejate faţă de acţiuni intentate pentru defăimare, cu toate că tribunalele nu vor permite susţinerea unei cauze prin proba conţinutului dezbaterilor din Cameră. Cu toate acestea, comunicările scrise sau verbale între un parlamentar şi un ministru sau între un parlamentar şi altul, care sunt strict legate de dezbaterile din cadrul Camerei sau a unei comisii a acesteia, vor fi în general considerate ca făcând parte din sfera privilegiului.


Privilegiul legal se extinde şi la martori, consilieri, petiţionari şi alte persoane care asistă şi participă la dezbateri. Sunt incluse în această categorie şi dezbaterile din cadrul comisiilor şi şedinţele Camerei Lorzilor ca for judecătoresc.


Privilegiul în ceea ce priveşte arestarea pentru cauze civile este în prezent anacronic în practică, datorită abolirii pedepsei cu închisoare în cauzele civile.


Faptele penale nu au fost niciodată şi nu sunt nici în prezent protejate de acest privilegiu. In anul 1815, Comisia pentru privilegii a Camerei Comunelor a întocmit un raport în care se preciza că arestarea unui membru nu contravine privilegiului parlamentar, acesta fiind condamnat pentru comiterea unei infracţiuni, chiar dacă arestarea avusese loc în incinta Camerei. Mai mult, actualul Regulament al Camerei Lorzilor exclude din sfera de aplicare a imunităţii arestarea sau detenţia pentru orice faptă penală (pct. 78). Ambele Camere au păstrat, cu toate acestea, dreptul de a fi informate cu privire la detenţia oricărui membru.

2.2.4. Durata imunităţii parlamentare


In ceea ce priveşte privilegiul de a nu fi arestat, care este, după cum s-a văzut, limitat, membrii Camerei Comunelor se bucură de acesta timp de patruzeci de zile de la sfârşitul fiecărei sesiuni sau de la dizolvarea Camerei. In practică, având în vedere perioada scurtă dintre sfârşitul sesiunii şi începutul unei noi sesiuni, membrii Camerei Comunelor continuă să se bucure de protecţia privilegiului fără întrerupere. Regulamentul Camerei Lorzilor (pct. 78) este mai puţin clar, stabilind că privilegiul se aplică “atunci când Parlamentul este în exerciţiu sau pe durata perioadei obişnuite a imunităţii Parlamentului”.


Privilegiul libertăţii de exprimare este limitat la “dezbaterile din Parlament”, adică la acţiunile oficiale ale Camerei, ca şi un organism unitar. Evident, acesta se extinde şi la întreg procesul deliberativ, incluzând de aceea şi dezbaterile care preced hotărârea finală. De aceea este nelimitat ca perioadă, dezbaterile parlamentare fiind publicate de către Cameră în diverse forme.

2.2.5. Procedura de ridicare a imunităţii parlamentare


Nu există nici o prevedere care să se refere la ridicarea imunităţii parlamentare a unui membru al Parlamentului. Motivul este acela că de acest privilegiu se bucură fiecare Cameră, în mod colectiv, ca parte constituentă a Inaltei Curţi a Parlamentului şi fiecare membru al fiecărei Camere, în mod individual, pentru a i se da posibilitatea să-şi îndeplinească atribuţiile.


In consecinţă, nici un tribunal nu va dispune arestarea unui parlamentar în cazul unei acţiuni civile, cunoscând că acesta va fi protejat de imunitate. Cu toate acestea, o asemenea protecţie nu este valabilă în cazul unei fapte penale.


In toate cazurile, Camera căreia îi aparţine parlamentarul trebuie să fie informată cu privire la motivele pentru care acesta este acuzat şi reţinut pentru o faptă penală, raţiunea fiind aceea că în această situaţie el nu-şi poate îndeplini atribuţiile parlamentare. Camerei trebuie să i se transmită şi o notificare a hotărârii judecătoreşti.


Jurisdicţia exclusivă a fiecărei Camere privind dezbaterile proprii, ca problemă de reglementare internă, este foarte bine stabilită şi nu este controversată. Poziţia este mai puţin clară în ceea ce priveşte natura şi întinderea jurisdicţiei fiecărei Camere, acolo unde aceasta are efecte exterioare asupra unor persoane private şi, de aceea, poate intra într-un posibil conflict cu rolul tribunalelor în protecţia drepturilor persoanelor în conformitate cu prevederile legale. In acest context, rolul jucat de fiecare Cameră şi de tribunale este strict independent şi cu o autoritate egală. Acestea şi-au dezvoltat treptat propriile lor atitudini faţă de privilegii, care sunt acum, într-o mare măsură, reciproc compatibile. Cu toate acestea, pe parcurs au existat dezacorduri între Camera Comunelor şi Camera Lorzilor şi între tribunale şi Camera Comunelor.


Faptele penale orientate împotriva Parlamentului au fost tratate fie de către fiecare Cameră, fie de către tribunale, în funcţie de circumstanţele cazului. Dacă acţiunea de fond este de competenţa tribunalelor, fiecare Cameră trebuie să-şi declare prioritatea şi drepturile înainte de începerea acţiunii tribunalului.


Ofensele la adresa Parlamentului pot fi mai extinse decât o încălcare a unui vechi privilegiu al libertăţii de expresie, imunitatea împotriva molestării sau altele asemănătoare. Fiecare Cameră a Parlamentului poate, deci, proceda împotriva celor care, prin acţiuni, înscrisuri sau în alt fel, aduc o ofensă autorităţii sale sau interferează în activitatea sa. Asemenea fapte constituie “sfidări” (acte sau omisiuni care împiedică Camera în îndeplinirea funcţiilor sale sau obstrucţionează membrii sau funcţionarii să-şi îndeplinească atribuţiile în cadrul Camerei). Nici un tribunal nu are competenţa să respingă sau să reanalizeze o hotărâre a Camerei în acest domeniu.

2.3. OLANDA

2.3.1. Baza legală a imunităţii parlamentare

Noua Constituţie a Regatului Olandei - Grondwet - intrată în vigoare în februarie 1983 - prevede la art. 71 că membrii Stărilor Generale, miniştrii, secretarii de stat şi alte persoane care iau parte la dezbateri nu vor constitui obiect al unor proceduri judiciare legale sau nu vor fi considerate răspunzătoare pentru nici o opinie exprimată în timpul şedinţelor Stărilor Generale sau ale comisiilor lor, sau prezentată în cadrul acestora în scris (lipsa răspunderii juridice). Nu există nici o altă prevedere legală sau de drept cutumiar în acest sens.


Regulamentul Camerelor Stărilor Generale nu tratează explicit imunitatea parlamentară.

CONSTITUŢIA

“Articolul 71

Membrii Stărilor Generale, miniştrii, secretarii de stat şi celelalte persoane care iau parte la dezbateri nu pot fi urmărite sau considerate ca răspunzătoare pentru opiniile exprimate în timpul şedinţelor Stărilor Generale sau ale comisiilor acestora sau pentru opiniile prezentate în scris.”

2.3.2. Intinderea imunităţii parlamentare

Intinderea imunităţii parlamentare acoperă, în cazurile în care se aplică, atât jurisdicţia civilă cât şi pe cea penală. In virtutea imunităţii, parlamentarii (ca şi miniştrii de altfel) nu constituie subiect al unor proceduri judiciare în legătură cu opiniile exprimate în scris sau oral. Aceste opinii sau declaraţii se pot referi şi la fapte care nu au legătură directă cu subiectele discutate.

2.3.3. Acte acoperite de imunitatea parlamentară


Actele deputaţilor pe durata îndeplinirii mandatelor lor beneficiază de imunitate parlamentară, indiferent dacă au loc în timpul şedinţelor în plen sau în timpul şedinţelor comisiilor. Nu are importanţă dacă acestea se produc în interiorul sau în afara Parlamentului. Pe de altă parte, cele care nu au legătură cu exercitarea mandatului parlamentar sunt excluse (nu se bucură de inviolabilitate).


Regulamentul Camerelor Stărilor Generale stabileşte sancţiuni pentru membrii care abuzează de imunitatea lor, utilizând insulte în timpul luărilor de cuvânt în Parlament.

2.3.4. Durata imunităţii parlamentare


Imunitatea poate fi invocată de către parlamentari numai pe durata perioadei de activitate a Camerelor. Sesiunea ordinară a Stărilor Generale începe în fiecare an în a treia marţi din septembrie şi durează practic tot anul, cu scurte întreruperi.

2.3.5. Procedura de ridicare a imunităţii parlamentare


Nu există o procedură specială în acest sens. Imunitatea prevăzută de art. 71 al Constituţiei nu include nici o limitare a condiţiilor cerute pentru a se putea întreprinde o acţiune împotriva unui parlamentar, întrucât ea se referă numai la lipsa răspunderii juridice pentru opiniile exprimate. Incepând din 1848, nu mai este necesară autorizarea de către Parlament pentru începerea procedurii împotriva unui membru care a abuzat de mandatul său. Mai mult, o lege din 1884 dă parlamentarilor acelaşi statut ca şi cetăţenilor obişnuiţi în ce priveşte procedurile şi aplicarea unei pedepse pentru comiterea unui infracţiuni. Pe de altă parte, în ceea ce priveşte infracţiunile comise de parlamentari în legătură cu exercitarea mandatului lor, acestea sunt de competenţa Curţii Supreme - Hoge Road.

2.4. BELGIA

2.4.1. Baza legală a imunităţii parlamentare


Art. 58 din Constituţie stabileşte lipsa de răspundere juridică a parlamentarilor pentru opiniile şi voturile exprimate în îndeplinirea sarcinilor lor. Art. 59 stabileşte inviolabilitatea acestora în materie penală şi stabileşte condiţiile în care parlamentarii se bucură de această protecţie.


Art. 93 din Regulamentul Camerei Deputaţilor stabileşte procedura de urmat în cazul cererii de autorizare a deschiderii procedurii de urmărire penală împotriva unui membru al Camerei ori pentru suspendarea unei asemenea proceduri care ar fi fost deja începută.


Regulamentul Senatului nu conţine prevederi speciale în legătură cu această temă.

CONSTITUŢIA

“Articolul 58


Nici unul dintre membrii ambelor Camere nu poate fi urmărit sau anchetat pentru opiniile exprimate sau pentru modul în care a votat în exercitarea îndatoririlor sale.

 

Articolul 59

Nici unul dintre membrii Camerelor nu poate fi urmărit sau arestat pentru delicte de natură penală pe timpul sesiunii parlamentare fără autorizarea Camerei din care face parte, cu excepţia cazului de flagrant delict.


Membrii Camerelor nu pot fi privaţi de libertate pentru cauze de natură civilă, pe timpul sesiunii, decât cu aprobarea Camerei din care fac parte.


Detenţia sau anchetarea unui membru al Camerelor se va suspenda pe perioada sesiunii parlamentare sau pe întreaga durată, la cererea Camerei interesate.”

 

Pe data de 28 februarie 1997 a fost promulgată Legea de modificare a art. 59 din Constituţie, publicată în “Moniteur belge” din 1.03.1997. In conformitate cu aceasta, art. 59 din Constituţia Belgiei conţine următoarele dispoziţii:


“Art. 59 - Cu excepţia cazurilor de flagrant delict, nici unul dintre membrii celor două Camere nu poate fi, pe timpul sesiunii parlamentare, trimis sau citat în faţa unei curţi de justiţie şi nici arestat, pentru delicte de natură penală, decât cu autorizarea Camerei din care face parte.


Cu excepţia cazurilor de flagrant, nu pot fi luate măsuri judiciare care necesită intervenţia unui judecător împotriva unui membru al celor două Camere, pe timpul sesiunii, în materie penală, decât de către prim-preşedintele Curţii de apel, la cererea judecătorului competent. Această decizie se comunică preşedintelui Camerei interesate.


Orice percheziţie sau sechestru făcut în virtutea alineatului precedent se va efectua numai în prezenţa preşedintelui Camerei interesate sau a unui membru al acesteia, desemnat de preşedinte.


Pe timpul sesiunii parlamentare, începerea urmăririi penale împotriva unui membru al uneia dintre cele două Camere este de competenţa exclusivă a reprezentanţilor Ministerului public şi a agenţilor de poliţie competenţi.


Parlamentarul interesat poate cere Camerei din care face parte, în orice fază a urmăririi penale dacă aceasta se desfăşoară în timpul sesiunii parlamentare, să suspende procedura. Camera trebuie să se pronunţe în această privinţă cu o majoritate de două treimi din voturile exprimate.



Detenţia unui membru al Parlamentului sau trimiterea sa în faţa unei curţi de justiţie se suspendă, în perioada sesiunilor, dacă Camera din care acesta face parte solicită acest lucru.”

 


Regulamentul Camerei Deputaţilor

“Articolul 93

Va fi înfiinţată o comisie formată din 7 membri, în conformitate cu art. 11, 12 şi 15, pentru a examina cererile de autorizare a declanşării urmăririi penale împotriva membrilor Camerei sau de suspendare a cercetărilor în curs. Preşedintele şi vicepreşedintele acestei comisii vor fi numiţi în conformitate cu art. 14 (2).


Comisia poate asculta parlamentarul în cauză, care are dreptul să solicite aceasta. El poate fi reprezentat de unul dintre colegii săi.


In cadrul dezbaterilor în plen asupra unei cereri formulate în condiţiile alin. 1, se admit doar următoarele luări de cuvânt: a raportorului comisiei, a parlamentarului în cauză sau a reprezentantului acestuia, o luare de cuvânt în favoarea cererii şi una împotrivă.”

2.4.2. Intinderea imunităţii parlamentare

Lipsa răspunderii juridice (art. 58 din Constituţie) protejează membrii Parlamentului contra acţiunilor penale sau civile care le-ar putea fi intentate ca urmare a activităţii lor specifice, aici incluzându-se atât plângerile, denunţurile, anchetele, investigaţiile preliminare, cât şi orice alt fel de astfel de acţiune.


Art. 59 (1) din Constituţie interzice urmărirea sau arestarea unui membru al Parlamentului pentru săvârşirea unei infracţiuni, pe toată perioada sesiunii parlamentare, fără autorizarea Camerei din care acesta face parte. Articolul menţionat se aplică şi în situaţia în care cel în cauză compare în faţa unei curţi penale sau când acesta este interogat de procuror sau de organele de anchetă în legătură cu o faptă penală care-i este atribuită, chiar dacă persoana în cauză consimte la aceasta.


Autorizarea Camerei al cărui membru este, sau a preşedintelui acesteia nu este cerută atunci când parlamentarul este audiat ca martor.


Articolul 59 (1) din Constituţie nu interzice deschiderea unei acţiuni civile împotriva unui parlamentar, ca urmare a unor fapte penale care nu au legătură cu exprimarea opiniilor sau a votului, în exercitarea mandatului (imunitatea prevăzută în art. 44 din Constituţie). De asemenea, art. 59 (1) nu se aplică în cazul “arestărilor administrative” şi în cazul flagrantului delict.


De la prevederile articolului 59 (1) există două excepţii: în caz de flagrant delict sau când faptele respective s-au petrecut într-o perioadă de timp când nu era sesiune parlamentară. In asemenea situaţii, urmărirea penală şi arestarea pot fi iniţiate fără o autorizare prealabilă.


In virtutea art. 59 (3) din Constituţie, în situaţia în care împotriva unui membru al Parlamentului s-a dispus măsura începerii urmăririi penale sau cea a arestării, fără autorizarea Camerei din care acesta face parte, Camera respectivă poate cere suspendarea acestor măsuri pentru perioada sesiunii parlamentare.


Interzicerea pedepsei cu închisoarea pentru delicte civile aplicată unui membru al Parlamentului, în perioada sesiunii parlamentare [art. 59 (2) din Constituţie] şi-a pierdut interesul practic, având în vedere faptul că această sancţiune a fost abrogată prin Legea din 31 ianuarie 1980, prin care s-a ratificat Convenţia Benelux privind Legea de unificare a amenzilor, semnată la Haga la 26 noiembrie 1973.


La 27 februarie 1997, Senatul belgian a votat noua variantă a articolului 59 din Constituţia Belgiei, care se referă la imunitatea deputaţilor şi senatorilor din Parlamentul federal, în forma adoptată la 25 februarie a.c. de Camera Reprezentanţilor. Potrivit noului text, justiţia va proceda la orice act de instrucţie judiciară la adresa unui parlamentar, fără a solicita în prealabil ridicarea imunităţii respectivei persoane. Acest demers rămâne necesar numai pentru trimiterea în faţa tribunalului, după încheierea instrucţiei.


Pentru conturarea unei imagini cât mai clare asupra evoluţiei reglementărilor constituţionale în materie, am prezentat atât varianta veche a textului art. 59 din Constituţie, cât şi varianta nouă a acestuia.


Având în vedere că prevederile privind imunitatea sunt prevederi de natură publică, membrii Parlamentului nu pot renunţa la beneficiul acesteia.

2.4.3. Acte acoperite de imunitatea parlamentară


Lipsa răspunderii juridice poate fi invocată de un membru al Parlamentului numai în legătură cu opiniile şi voturile exprimate în exercitarea mandatului său. Insultele şi violenţa psihică nu sunt acoperite de imunitatea parlamentară.



Indeplinirea sarcinilor parlamentare presupune, pe lângă luările de cuvânt de la tribuna Parlamentului şi exprimarea votului, şi adresarea de întrebări şi interpelări, activitatea din cadrul grupurilor parlamentare, cât şi activitatea din comisii permanente sau despre comisii de anchetă. Astfel încât, regulile privind lipsa răspunderii juridice se aplică şi în asemenea situaţii, cât şi în toate situaţiile în care un parlamentar primeşte sarcini speciale.


Pe de altă parte, această măsură de protecţie nu operează în cazul în care un parlamentar reproduce şi distribuie în afara Parlamentului un discurs ţinut în contextul atribuţiilor specifice mandatului său, dacă reproducerea nu s-a făcut în cadrul publicaţiei oficiale a dezbaterilor parlamentare.


Un membru al Parlamentului nu poate fi citat să depună mărturie, pe durata mandatului său, în legătură cu opiniile sale sau sursa informaţiilor pe baza cărora şi-a format aceste opinii.

2.4.4. Durata imunităţii parlamentare


Lipsa răspunderii juridice operează din momentul anunţării rezultatului alegerilor, cu alte cuvinte, înainte ca parlamentarii să depună jurământul. La expirarea mandatului, lipsa răspunderii juridice continuă să protejeze persoana respectivă, pe o perioadă nelimitată de timp, în ceea ce priveşte toate acţiunile întreprinse pe durata mandatului.


Inviolabilitatea poate fi invocată numai pe durata sesiunilor parlamentare, aşadar în perioada în care Camera respectivă lucrează. In timpul vacanţelor parlamentare pot fi iniţiate proceduri judiciare împotriva unui membru al Parlamentului. In momentul redeschiderii sesiunilor parlamentare, Camera poate cere suspendarea acestor măsuri.


Trebuie subliniat că, în mod tradiţional, sesiunea Parlamentului nu se încheie până în ajunul deschiderii noii sesiuni anuale, care începe în a doua zi de joi din luna octombrie. Aşadar, în practică, nici o acţiune legală îndreptată împotriva unui parlamentar nu poate fi finalizată, decât dacă este obţinută ridicarea imunităţii.

2.4.5. Procedura de ridicare a imunităţii parlamentare

Având în vedere faptul că membrii Parlamentului beneficiază tot timpul de lipsa răspunderii juridice pentru opiniile exprimate, procedura de ridicare a imunităţii are relevanţă numai în ceea ce priveşte inviolabilitatea. Aceasta poate fi ridicată, cu autorizarea Camerei din care parlamentarul respectiv face parte, în timpul sesiunii parlamentare.


Autorizarea de deschidere a unei acţiuni judiciare împotriva unui membru al Parlamentului este cerută în majoritatea cazurilor de procurorul de pe lângă curtea de apel în a cărei rază de jurisdicţie au avut loc faptele. De asemenea, autorizarea poate fi cerută de o persoană privată (partea vătămată). Cererea, însoţită de o prezentare a faptelor de care este învinuit parlamentarul, trebuie trimisă preşedintelui Camerei din care acesta face parte.


Analizarea cererii de ridicare a imunităţii parlamentare sau a celei de suspendare a procedurilor deja iniţiate este de competenţa unei comisii, compuse din şapte membri, desemnaţi de Cameră, la sugestia preşedintelui. Comisia poate asculta parlamentarul în cauză, care poate fi audiat personal sau poate fi reprezentat de unul dintre colegii săi.


In timpul dezbaterilor pot lua cuvântul numai raportorul din partea comisiei, parlamentarul în cauză sau reprezentantul acestuia, un vorbitor în favoarea cererii şi unul contra.


La Senat, cu toate că există posibilitatea înfiinţării unei comisii speciale în acest scop, în mod tradiţional Comisia juridică este cea care tratează acest gen de cereri.


Votul asupra acestor cereri este în general vot deschis şi, în situaţia în care un anumit număr de deputaţi cere aceasta (12 în cazul Camerei Deputaţilor şi 10 în cazul Senatului), poate fi vot nominal.


In situaţia în care Camera autorizează începerea procedurilor judiciare într-un anumit caz, în general autorizarea este însoţită de impunerea unor anumite condiţii: limitarea acestei autorizări numai la măsuri de investigare, imposibilitatea arestării parlamentarului în cauză în perioada sesiunii parlamentare, interzicerea stabilirii interogărilor la date sau ore la care parlamentarul are stabilite activităţi specifice mandatului său.


In caz de flagrant delict sau în situaţia în care un membru al Parlamentului a fost arestat în timpul vacanţei parlamentare, Camerele pot cere ca parlamentarul respectiv să fie eliberat, în virtutea imunităţii sale. 

2.5. SPANIA

2.5.1. Baza legală a imunităţii parlamentare

Primul alineat al art. 71 din Constituţie stipulează că deputaţii şi senatorii se vor bucura de prerogativa inviolabilităţii (“inviolabilidad”) pentru opiniile exprimate în exercitarea funcţiilor lor.


Al doilea alineat al aceluiaşi articol stabileşte prerogativa imunităţii (“inmunidad”): deputaţii şi senatorii nu vor putea fi arestaţi decât în caz de flagrant delict şi nu vor putea fi inculpaţi sau urmăriţi în justiţie fără autorizare prealabilă din partea Camerei respective.


Procedura privind examinarea cererilor de ridicare a imunităţii parlamentare face obiectul art. 22 din Regulamentul Senatului şi ale art. 10-14 din Regulamentul Congresului Deputaţilor.

CONSTITUŢIA

“Articolul 71

1. Deputaţii şi senatorii se bucură de inviolabilitate pentru opiniile exprimate pe durata exercitării îndatoririlor lor.


2. Pe durata mandatului, deputaţii şi senatorii se vor bucura şi de imunitate şi nu pot fi arestaţi decât în caz de flagrant delict. Ei nu pot fi acuzaţi sau supuşi procedurilor legale fără autorizaţia prealabilă a respectivei Camere.


3. In cazul deputaţilor şi senatorilor, jurisdicaţia revine Secţiei penale a Curţii Supreme.”

 

Regulamentul Congresului Deputaţilor

“Articolul 10

Deputaţii se bucură de inviolabilitate pentru opiniile exprimate în timpul exercitării îndatoririlor şi după încetarea mandatului lor.


Articolul 11

Pe durata mandatului deputaţii se vor bucura, de asemenea, de imunitate şi nu pot fi reţinuţi decât în caz de flagrant delict. Nu vor fi acuzaţi sau nu vor constitui obiect al procedurilor legale decât cu autorizaţia prealabilă a Camerei.

 


Articolul 12

Preşedintele Camerei, în momentul când ia la cunoştinţă despre reţinerea unui deputat sau despre orice acţiune judiciară sau guvernamentală îndreptată împotriva acestuia şi care îi stânjeneşte exercitarea mandatului, va adopta imediat măsurile necesare pentru apărarea drepturilor şi privilegiilor Camerei şi membrilor săi.

 


Articolul 13

1. La primirea unei cereri de ridicare a imunităţii, cu solicitarea autorizării Camerei, la care se face referire în articolul 11, Preşedintele, în urma deciziei Biroului permanent, o va remite în termen de 5 zile Comisiei Statutului membrilor. Orice solicitare de ridicare a imunităţii care nu îndeplineşte condiţiile de trimitere şi nu este documentată în conformitate cu reglementările procedurale în vigoare nu va fi acceptată.


2. Comisia trebuie să-şi finalizeze activitatea cu maximum 30 zile după audierea părţii interesate. Audierea poate fi făcută în scris, într-o limită de timp stabilită de comisie, sau oral în faţa comisiei.


3. La încheierea lucrărilor, dosarul însoţit de concluziile comisiei, va fi prezentat următoarei şedinţe în plen a Camerei.

 


Articolul 14

1. In termen de o săptămână de la data hotărârii plenului Camerei, Preşedintele Congresului o va notifica autorităţii judecătoreşti, reamintindu-i obligaţia de a informa Camera asupra oricărei proceduri sau verdict ce pot afecta persoana deputatului în cauză.


2. Cererea de ridicare a imunităţii va fi considerată ca fiind respinsă în cazul în care Camera nu a decis asupra ei în termen de 60 zile calendaristice, calculate începând cu ziua următoare primirii cererii.”

Regulamentul Camerei

“Articolul 22

1. Pe durata mandatului, senatorii se bucură de imunitate şi nu pot fi arestaţi decât în caz de flagrant delict. Biroul Preşedintelui Senatului va fi informat imediat de orice arestare sau detenţie.


Senatorii nu pot fi acuzaţi sau supuşi procedurilor legale fără autorizaţia prealabilă a Senatului, cerută prin procedurile de ridicare a imunităţii.


De asemenea, această autorizare va fi necesară şi în cazul procedurilor începute împotriva unei persoane care tocmai a fost aleasă senator, în timp ce se afla sub acuzare sau era urmărită în justiţie.


2. La primirea cererii de ridicare a imunităţii, Preşedintele Senatului o va înainta Comisiei de imunităţi imediat, iar aceasta, după solicitarea, când este cazul, de informaţii relevante şi după audierea părţii interesate, trebuie să formuleze o concluzie în termen de maximum 30 zile. Dezbaterea privind concluzia va fi inclusă pe ordinea de zi a primei şedinţe ordinare a Senatului.


3. Senatul se va întruni cu uşile închise pentru a fi informat de Comisia de imunităţi asupra opiniei acesteia privitoare la cererea de ridicare a imunităţii. La cerere, se poate organiza o dezbatere cu două luări de cuvânt în favoarea ridicării imunităţii şi două împotrivă, susţinute alternativ.


4. Preşedintele Senatului va notifica Curţii Supreme hotărârea Camerei, prin trimiterea unei copii legalizate, în termen de o săptămână de la adoptarea acesteia.


5. Cererea de ridicare a imunităţii va fi considerată ca fiind respinsă în cazul în care Camera nu a hotărât asupra ei timp de 60 zile calendaristice, începând cu ziua următoare depunerii cererii.


6. Odată aprobată cererea de ridicare a imunităţii şi dacă această hotărâre este definitivă, Camera poate decide, cu votul majorităţii absolute a membrilor săi şi în conformitate cu natura faptelor imputate, suspendarea temporară din funcţie a respectivului senator.


Sedinţa în care se decide asupra suspendării se va ţine, de asemenea, cu uşile închise. Sunt permise doar două luări de cuvânt în favoarea şi două împotriva suspendării, alternativ, iar audierea senatorului în cauză nu este permisă.


In cazul suspendării temporare la care face referire acest articol, Camera poate decide încetarea plăţii indemnizaţiei respectivului senator până la reinstalarea acestuia în funcţie.”

2.5.2. Intinderea imunităţii parlamentare

Inviolabilitatea implică lipsa răspunderii juridice a parlamentarului (penală, civilă şi disciplinară) pentru opiniile şi voturile exprimate în Parlament. Prin intermediul libertăţii de exprimare a parlamentarilor, ea urmăreşte să asigure formarea liberă a voinţei organului legislativ.


Imunitatea constituie o prerogativă care protejează libertatea personală a deputaţilor şi senatorilor, pusă la adăpost de detenţii şi proceduri judiciare şi care permite ca astfel să fie evitată alterarea compoziţiei şi funcţionării Parlamentului.


Potrivit hotărârii Curţii Constituţionale din 18 ianuarie 1990, autorizarea prealabilă prevăzută de art. 71 al Constituţiei inculparea sau urmărirea deputaţilor şi senatorilor în justiţie nu poate fi solicitată pentru examinarea şi rezolvarea unor cereri civile, acestea nefiind în măsură să afecteze în nici un fel libertatea personală a parlamentarilor.

2.5.3. Acte acoperite de imunitatea parlamentară


Inviolabilitatea implică existenţa lipsei răspunderii parlamentarilor pentru opiniile şi voturile exprimate în exercitarea funcţiilor lor. Aceste opinii nu se referă numai la avizele exprimate oral, ci la toate tipurile de avize care determină expresia de voinţă a Parlamentului. Sunt excluse, deci, actele care, chiar dacă îndeplinite de un grup, nu au această finalitate, cum ar fi, de exemplu, actele de violenţă comise faţă de persoane sau lucruri.


Prin actele îndeplinite în exercitarea funcţiei parlamentare sunt desemnate toate manifestările din şedinţa plenului sau comisiiilor, întrebările, interpelările, cererile, discursurile, rapoartele pregătitoare ale grupurilor de lucru în cadrul comisiilor, adresate comisiilor, rapoartele comisiilor adresate Camerei, amendamentele, avizul minorităţii (“votos parliculares”), ordinea de zi şi propunerile legislative. In cadrul acestor acte sunt de asemenea incluse activităţile comisiilor de investigare şi de cercetare, chiar dacă acestea au loc în afara incintei parlamentare. Totodată, sunt protejate şi publicaţiile oficiale şi informaţiile furnizate oficial presei, cum ar fi rezumatul dezbaterilor. Dimpotrivă, nu sunt incluse în cadrul acestor acte toate acţiunile străine funcţiei parlamentare, inclusiv cele care, deşi raportându-se la funcţia publică a reprezentantului, nu influenţează asupra formării voinţei Parlamentului: întrunirile cu alegătorii, activităţile jurnalistice, întrunirile partidelor, întâlnirile private (chiar dacă acestea au loc în sediul Parlamentului).


In ceea ce priveşte imunitatea, ea aduce o protecţie specifică în domeniul penal: cu excepţia cazului de flagrant delict, nici un parlamentar nu poate fi arestat, iar inculparea şi urmărirea în justiţie a unui deputat sau senator depinde de autorizarea prealabilă de către Camera respectivă.

2.5.4. Durata imunităţii parlamentare


Inviolabilitatea are un caracter permanent, în sensul că ea continuă să producă efecte la expirarea mandatului parlamentar.


Imunitatea acţionează din momentul în care deputaţii şi senatorii sunt declaraţi aleşi, pe toată durata mandatului parlamentarului (deci ea nu se aplică numai pe durata sesiunilor Parlamentului).

2.5.5. Ridicarea imunităţii parlamentare


Cererea de ridicare a imunităţii parlamentare este transmisă de Preşedintele Tribunalului Suprem, Preşedintelui Camerei respective. Autorizarea prealabilă de către Cameră nu constituie un act jurisdicţional, ci unul politic, care, la rândul său, reprezintă o condiţie procedurală imperativă: o sentinţă care s-ar opune acestei proceduri constituţionale ar fi lovită de nulitate.


Preşedintele Adunării respective transmite cererea comisiei competente - pentru Congresul Deputaţilor, Comisiei Statutului deputaţilor şi, respectiv, pentru Senat, Comisiei de solicitare a ridicării imunităţii - care trebuie să prezinte avizul său în maximum treizeci de zile, după ce a audiat parlamentarul în cauză (art. 22.2 din Regulamentul Senatului şi art. 13.2 din Regulamentul Congresului).


Examinarea avizului comisiei figurează pe ordinea de zi a primei şedinţe plenare ordinare ulterioare depunerii acestuia. Examinarea cererilor de ridicare a imunităţii parlamentare are loc cu uşile închise şi poate face obiectul unei dezbateri în cursul căreia se succed alternativ două intervenţii pro şi două intervenţii contra.


In conformitate cu art. 97 alin. 2 şi 3 şi art. 22 alin. 3 şi următoarele din Regulamentul Senatului şi art. 63 alin. 2 din Regulamentul Congresului Deputaţilor, votul este secret.


Totodată, se consideră respinsă cererea de ridicare a imunităţii parlamentare în cazul în care Camera nu se pronunţă în acest sens în termen de 60 zile calendaristice de la data primirii acesteia (art. 22.5 din Regulamentul Senatului şi art. 14.2 din Regulamentul Congresului).


Preşedintele Camerei comunică hotărârea Tribunalului Suprem în termen de opt zile de la adoptarea acesteia.


In cazul în care s-a hotărât ridicarea imunităţii parlamentarului, Senatul poate decide şi suspendarea temporară a calităţii de senator a acestuia, ţinând cont de natura faptelor imputate.Această hotărâre se adoptă cu uşile închise şi cu votul majorităţii absolute a senatorilor (art. 22, 16 din Regulamentul Senatului).


Regulamentul Congresului Deputaţilor prevede la art. 21. 1.2 suspendarea drepturilor şi îndatorilor deputaţilor atunci când, după acordarea de către Cameră a autorizării urmăririi şi confirmării hotărârii judiciare iniţiale, deputatul se află în stare de arest preventiv, pe toată durata arestului.

2.6. DANEMARCA

2.6.1. Baza legală a imunităţii parlamentare

Reglementarea cadru a imunităţii parlamentare, cât şi a lipsei răspunderii juridice pentru declaraţiile pe care parlamentarii le fac în Folketing se face în art. 57 din Constituţia daneză.


In art. 29 alin. (2) şi (3) din Regulamentul Folketing-ului sunt stabilite sancţiunile aplicabile membrilor pentru declaraţiile incorecte făcute de aceştia.


Procedura de ridicare a imunităţii este prevăzută în articolele 17 (2) şi 25 din Regulamentul Folketing-ului.

CONSTITUŢIA

“Articolul 57

Nici un membru al Folketing-ului nu poate fi anchetat sau privat de libertate în orice mod, fără consimţământul său, decât dacă este surprins în flagrant delict. Nici un membru al Folketing-ului nu poate fi făcut răspunzător pentru declaraţiile făcute în Folketing decât cu consimţământul Camerei.”

Regulament de procedură al Folketing-ului

“Articolul 17

1. Propunerile, altele decât propunerile sau proiectele legislative, trebuie formulate în formă de rezoluţie şi supuse plenului. In cazul în care procedurile nu sunt specificate în Regulamentul de procedură se aplică următoarele reguli: moţiunile de rezoluţie se introduc în acelaşi mod ca şi proiectele de lege, în cazul în care nu sunt recomandări ale comisiilor şi sunt citite de două ori, în conformitate cu reglementările corespunzătoare aplicate primei şi celei de-a treia lecturi a unui proiect de lege. Moţiunile de rezoluţii care sunt recomandări ale comisiilor se citesc de două ori, în conformitate cu reglementările aplicate pentru prima şi a doua lectură a unui proiect de lege. Prevederile din regula 12 referitoare la citirea în comisii nu se aplică. Cererile pentru amânarea citirii finale a unei moţiuni de rezoluţie se fac de două cincimi din numărul membrilor [conform art. 13 (1)].


2. Recomandările comisiilor privitoare la cereri, inclusiv recomandările favorabile prevăzute la art. 57 din Constituţie (conform art. 25), se citesc o singură dată şi se acordă timp pentru luări de cuvânt, la fel ca la a doua lectură a unui proiect de lege. Acelaşi lucru se aplică recomandărilor făcute în rapoartele comisiei cu privire la scrutinul electoral [conform art. 8 (13)]. Alegerea mediatorului Folketing-ului [conform art. 7 (2) nr. (18)] are loc fără deliberări, într-o şedinţă care se va ţine cel mai devreme la două zile după recomandarea Comisiei juridice asupra chestiunii în discuţie.

 


Articolul 25

Cererile pot fi supuse Folketing-ului doar de către unul dintre membrii săi (art. 54 din Constituţie). In categoria cererilor intră: petiţiile, adresele, plângerile şi alte solicitări similare din partea persoanelor care nu sunt parlamentari. Cererile sunt supuse comisiilor specificate în acestea. Dacă nu se indică numele comisiei, preşedintele Camerei decide dacă cererea urmează să fie supusă unei comisii permanente sau speciale ori să fie citită de parlamentari în camera de lectură. Cererile care cad sub incidenţa art. 57 din Constituţie sunt supuse în acelaşi timp şi Comisiei pentru regulamente şi proceduri [conform art. 17 (2)].


Cererile privitoare la condiţiile electorale sunt supuse Comisiei scrutinului electoral [conform art.1 (3)], iar cererile referitoare la mediator se supun Comisiei juridice.

 


Articolul 33

1. O rezoluţie va fi aprobată în prezenţa a jumătate din cvorum (art. 50 din Constituţie). Membrii care se abţin de la vot vor fi consideraţi prezenţi. Hotărârea se ia cu majoritatea simplă a celor prezenţi, cu excepţia cazurilor menţionate în art. 34.


2. Rezoluţia nu poate fi schimbată în timpul aceleiaşi citiri în care a fost votată [conform art. 13 (4)].”

2.6.2. Intinderea imunităţii parlamentare

Imunitatea protejează membrii Folketing-ului numai împotriva urmăririi penale şi a închisorii şi numai atunci când nu există flagrant delict.


Noţiunea “închisoare de orice tip” nu acoperă numai închisoarea preventivă şi închisoarea ca pedeapsă stabilită printr-o hotărâre judecătorească, ci şi orice alt tip de pierdere a libertăţii prevăzută de legea penală. Arestarea, ca şi măsură de constrângere de natură civilă, este, de asemenea, acoperită de imunitatea parlamentară. In schimb, pierderea libertăţii în scop curativ, în special internarea într-un sanatoriu psihiatric, nu este asocperită de această noţiune.


Membrii Folketing-ului sunt protejaţi împotriva acţiunilor penale sau civile care le-ar putea fi intentate ca urmare a declaraţiilor făcute în Cameră.


In situaţia în care urmărirea penală a fost iniţiată înainte ca persoana în cauză să devină membru al Folketing-ului, cazul poate fi trimis spre judecare.

2.6.3. Acte acoperite de imunitatea parlamentară

Lipsa răspunderii juridice pentru declaraţiile făcute operează numai în măsura în care declaraţiile respective au fost făcute “în Folketing”. Această expresie nu implică o limitare spaţială şi nici una temporală, în sensul că s-ar referi numai la sesiunile Folketing-ului. Noţiunea acoperă toate reuniunile la care cineva participă în exercitarea funcţiilor sale de membru al Folketing-ului, dar nu şi în cazul acelora la care participă pentru că este un membru al Folketing-ului. In această din urmă situaţie, este necesar, pentru a considera că parlamentarul respectiv nu este protejat de imunitate, ca acesta să adopte o atitudine activă, din care să rezulte că doreşte să dea declaraţiilor sale o interpretare mai largă.


In situaţia în care un membru al Folketing-ului repetă ceea ce o anumită persoană a declarat de la tribuna Parlamentului, acesta nu este protejat de imunitate.


Pe de altă parte, dacă un membru al Folketing-ului, răspunzând la o întrebare, se referă la o declaraţie anterioară de-a sa, făcută în Parlament, sau refuză să-şi retracteze o asemenea declaraţie, aceasta nu este suficient pentru a nu i se aplica lipsa răspunderii juridice.

2.6.4. Durata imunităţii parlamentare


Lipsa răspunderii juridice pentru declaraţiile făcute în Folketing se aplică şi după ce calitatea de parlamentar încetează. Aceasta nu reiese în mod expres din art. 57 (2) din Constituţie, dar este în spiritul scopului urmărit de legiuitor şi această interpretare a fost acceptată de jurisprudenţă.


In ceea ce priveşte celelalte acte, imunitatea se aplică numai atâta timp cât persoana respectivă este membru al Folketing-ului.

2.6.5. Procedura de ridicare a imunităţii parlamentare

In situaţia în care autorităţile competente consideră necesară deschiderea acţiunii de urmărire penală împotriva unui membru al Folketing-ului, procurorul anchetator supune Procurorului general problema iniţierii cererii de ridicare a imunităţii. Dacă Procurorul general consideră cererea întemeiată, o înaintează ministrului Justiţiei, care, în măsura în care consideră cererea pertinentă, face toate demersurile necesare.


In cazul în care este necesară plângerea prealabilă pentru deschiderea acţiunii penale sau în cazul acţiunilor civile, iniţiativa aparţine părţii vătămate (situaţiile reglementate prin art. 57 (2) din Constituţie).


Cererile de ridicare a imunităţii se fac în conformitate cu art. 54 din Constituţie şi art. 25 din Regulamentul Folketing-ului. In practică, cererile sunt adresate Preşedintelui Folketing-ului, care le remite Comisiei de aplicare a Regulamentului. Comisia întocmeşte un raport în care îşi exprimă opinia, pe care îl supune plenului. Raportul comisiei este dezbătut în plenul Camerei, în conformitate cu dispoziţiile art. 17 (2) din Regulamentul de procedură. Votul asupra raportului şi a recomandărilor comisiei se face conform regulilor generale stabilite în art. 33 (1) din regulament.


Având în vedere că imunitatea nu poate fi ridicată decât printr-o hotărâre a Folketing-ului, parlamentarul în cauză nu poate renunţa la imunitate printr-o acţiune personală.

2.7. GRECIA

2.7.1. Baza legală a imunităţii parlamentare

Regimul grec al imunităţii parlamentare se bazează pe art. 61 şi 62 ale Constituţiei din anul 1975 (revizuită în 1986).


Regulamentul Camerei Deputaţilor prevede la art. 63 procedura în cazul cererilor de ridicare a imunităţii parlamentare.

CONSTITUŢIA

“Articolul 61

1. Deputaţii nu vor fi supuşi procedurilor legale şi nici anchetaţi în vreun fel din cauza opiniilor exprimate sau felului în care au votat pe perioada exercitării îndatoririlor parlamentare.


2. In conformitate cu legea, procedurile legale se pot delanşa împotriva deputaţilor doar în cazul proferării unor defăimări ultragioase şi după ce s-a obţinut autorizarea Camerei. Tribunalul competent să judece cazul este Curtea de Apel. Autorizarea va fi considerată ca fiind definitiv respinsă dacă în termen de 45 zile de la primirea plângerii de către Preşedintele Camerei aceasta nu s-a pronunţat asupra chestiunii. In caz de refuz al autorizării sau la expirarea perioadei mai sus menţionate actul incriminat nu mai poate face obiectul unei noi plângeri.


Acest paragraf se aplică începând cu următoarea sesiune.


3. Deputaţii nu sunt obligaţi să depună mărturie asupra informaţiilor date sau primite de ei în perioada exercitării mandatului şi nici asupra persoanelor cărora le-au încredinţat informaţii sau care le-au furnizat.

 


Articolul 62

In timpul sesiunii parlamentare deputaţii nu pot fi obiect al procedurilor legale, reţinuţi sau privaţi de libertate în orice alt fel, fără autorizare din partea Camerei. De asemenea, nici membrii Camerei dizolvate nu pot constitui subiectul procedurilor pentru delicte politice după dizolvarea Camerei şi înainte de confirmarea membrilor noii Camere.


In cazul în care Camera nu ia o hotărâre în termen de trei luni de la depunerea de către procurorul public a unei cereri de începere a procedurilor la Preşedintele Camerei, se consideră că autorizarea a fost definitiv refuzată.


Termenul de trei luni se suspendă în perioada vacanţei parlamentare.


In caz de flagrant delict nu este necesară autorizarea de către Cameră.”

 

Regulamentul Camerei Deputaţilor

“Articolul 83

1. Cererile de autorizare a declanşării procedurilor penale împotriva unui deputat se prezintă Adunării de către procurorul general, conform art. 62 (2) şi art. 62 (1) din Constituţie, şi se trec într-un registru special, în ordinea prezentării lor.


2. Camera va fi anunţată asupra unei asemenea cereri imediat ce a fost făcută şi înaintată de Preşedintele Camerei comisiei prevăzute la articolul 32 (4).


3. Comisia examinează cererea şi hotărăşte în privinţa avizării favorabile sau nefavorabile a acesteia în termenul de trei luni stabilit de Preşedintele Camerei în documentul prin prin care i-a fost remisă.


4. Comisia este obligată să-l audieze pe deputatul în cauză, dacă acesta l-a informat pe preşedintele comisiei asupra intenţiei sale de a asista la lucrările şedinţei în care se examinează cererea referitoare la situaţia sa.


5. Comisia poate cere, dacă este cazul, guvernului să-i pună la dispoziţie documentele pe care le consideră necesare înainte de a formula o opinie. Guvernul nu poate refuza această cerere decât în cazul în care documentele se referă la apărarea şi siguranţa naţională.


6. Cererea de aprobare a procedurilor se trece pe ordinea de zi a şedinţei plenare a Camerei imediat ce comisia competentă a formulat un aviz. In toate cazurile, cererile vor figura pe ordinea de zi cu cel puţin 10 zile înainte de expirarea termenului limită stabilit prin art. 61 (2) şi 62 (1) din Constituţie.


7. Dezbaterile din Cameră încep cu luările de cuvânt ale raportorilor în privinţa opiniei comisiei de specialitate. In cazul în care comisia nu va formula opinia sa în limita de timp stabilită, dezbaterile vor fi numai asupra evenimentelor menţionate în cererea de ridicare a imunităţii.


8. Votul în favoarea sau împotriva ridicării imunităţii la care face referire paragraful 1 va fi secret.


9. Orice nouă cerere de începere a procedurilor cu privire la aceleaşi evenimente nu va fi luată în considerare.”

2.7.2. Intinderea imunităţii parlamentare

Art. 61 al Constituţiei stabileşte lipsa răspunderii parlamentarilor: în ce priveşte opiniile sau voturile exprimate, un deputat nu poate face obiectul nici unei urmăriri din partea vreunei instanţe judiciare, nici al unui control din partea persoanelor private.


Lipsa răspunderii parlamentarilor se referă la domeniile penal, civil şi disciplinar.


Alineatul 2 al articolului anterior menţionat prevede o excepţie de la regula generală: un deputat poate fi urmărit numai pentru defăimare calomnioasă comisă în cadrul unui aviz sau al unui vot emis de acesta în exercitarea funcţiilor sale.


Art. 62 al Constituţiei stipulează că, pe toată durata legislaturii, un deputat nu poate fi urmărit, arestat, deţinut sau privat în orice alt fel de libertatea sa personală, fără autorizare din partea Camerei, cu excepţia flagrantului delict. De asemenea, nici un membru al Camerei nu poate fi urmărit pentru un delict politic nici după dizolvarea Camerei şi înainte de desemnarea deputaţilor noii Camere.


Astfel, art. 62 instituie, pe toată durata legislaturii, inviolabilitatea deputaţilor, adică prevede o protecţie specială împotriva urmăririi penale a acestora. Inviolabilitatea are un caracter provizoriu şi are ca obiect să împiedice orice procedură penală. Acest articol vizează garantarea independenţei deputatului şi exercitarea liberă a funcţiilor sale.


Această protecţie specială acoperă infracţiunile delictele şi faptele incriminate comise atât în cadrul cât şi/sau în afara funcţiilor parlamentare. Trebuie menţionat că inviolabilitatea nu exclude desfăşurarea actelor de instruire indispensabile culegerii elementelor probatorii referitoare la cazul în care este implicat deputatul şi nu constituie un obstacol în ce priveşte arestarea, detenţia etc. eventualilor săi complici (persoane care nu sunt deputaţi).


Art. 62, alin. 2 din Constituţie interzice numai urmărirea penală a deputatului, nu şi interogarea acestuia în calitate de martor. Decurge de aici interdicţia aducerii forţate a deputatului pentru a fi interogat în calitate de martor. Nu este interzisă nici deschiderea unei anchete destinate verificării unei crime imputate deputatului chiar în absenţa autorizării Camerei. Art. 54 al Codului de procedură penală pledează, de altfel, în favoarea acestei concluzii.


Condiţia legalităţii anchetei este ca aceasta să nu aducă atingere persoanei deputatului. Se poate considera că se aduce atingere persoanei deputatului atunci când se formulează o acuzaţie, se eliberează un mandat de arestare sau atunci când deputatul este forţat să compară în faţa justiţiei. Este permisă efectuarea unei percheziţii la domiciliul deputatului, fără autorizare prealabilă din partea Camerei, atunci când percheziţia are drept scop descoperirea unor probe ale săvârşirii crimei, dar este interzisă arestarea acestuia, pentru că imunitatea prevede o protecţie specială a persoanei deputatului şi nu a domiciliului său. Totodată, este permisă orice acţiune civilă, fără autorizare din partea Camerei, cât şi reţinerea deputatului pentru datorii, în timpul sesiunii parlamentare.

2.7.3. Acte acoperite de imunitatea parlamentară


Lipsa răspunderii instituită de alin. 1 al art. 61 din Constituţie nu acoperă decât opiniile sau voturile exprimate de către deputaţi în exercitarea funcţiilor lor, şi anume opiniile exprimate de un deputat în cadrul unei propuneri legislative, al unui amendament supus aprobării Camerei, al unui raport sau expuneri prezentate Camerei, al discursurilor la întrunirile Camerei sau comisiilor acesteia sau, în general, în fiecare împrejurare în care deputatul se exprimă în calitatea sa de parlamentar. De asemenea, în această categorie intră şi părerile formulate în cadrul întrebărilor adresate în şedinţă.


Termenul “vot” desemnează nu numai votul exprimat de parlamentar în cadrul supunerii la vot a proiectelor de lege, ci şi orice alt vot pe care-l exprimă în incinta Camerei sau în cadrul comisiilor acesteia.


Dimpotrivă, lipsa răspunderii nu este valabilă şi pentru actele delictuale comise în exercitarea funcţiilor parlamentare care nu au nici o legătură cu exprimarea unei opinii sau a unui vot sau în situaţiile care nu au nici o legătură cu funcţiile parlamentare ale deputatului (de exemplu, o opinie exprimată în faţa alegătorilor sau în cadrul întrunirilor private).


Această prevedere permite deputatului să se achite de mandatul său în cele mai bune condiţii, garantându-i deplina libertate a cuvântului şi libera exercitare a funcţiilor sale, eliberat de orice influenţă extraparlamentară.


Singura excepţie la regula generală a lipsei răspunderii este prevăzută de alin. 2 al art. 61 din Constituţie: parlamentarul poate fi urmărit, sub rezerva autorizării de către Cameră, atunci când se dovedeşte a fi vinovat de defăimare calomnioasă. Aceste cazuri revin Curţii de Apel. Urmărirea poate fi începută numai după autorizarea de către Cameră, care trebuie să se pronunţe în termen de patruzeci şi cinci de zile de la primirea plângerii de către preşedinte. După expirarea acestui termen sau în caz de refuz formal al Camerei de a acorda autorizarea, actul încriminat nu poate face obiectul unei noi plângeri, adică un deputat nu mai poate fi urmărit pentru acelaşi motiv chiar după încheierea legislaturii.


Pe de altă parte, alin. 3 al art. 61 al Constituţiei instituie dreptul deputaţilor de a refuza să depună mărturie (ceea ce este convenit a fi denumit secretul profesional) şi vizează garantarea legală a libertăţii deputatului de a lua deciziile pe care le consideră corespunzătoare şi de a acţiona potrivit voinţei sale şi, totodată, de a întări relaţia de încredere care trebuie să se instaureze între acesta, în calitatea sa de reprezentant al poporului, şi alegătorii sau oamenii politici care-i încredinţează diverse informaţii. Acest drept de refuz se referă la informaţiile şi datele primite de către deputat în exercitarea funcţiilor sale şi la persoanele care le-au furnizat sau cărora le-a încredinţat el însuşi informaţii.


Inviolabilitatea deputaţilor (art. 62 din Constituţie) acoperă delicte şi infracţiuni, indiferent dacă faptele incriminate au fost comise în cadrul sau în afara funcţiilor parlamentare: în toate aceste cazuri, exceptând flagrantul delict, deputaţii nu pot fi urmăriţi, arestaţi, reţinuţi sau privaţi în orice alt mod de libertatea lor personală fără autorizare din partea Camerei.


Transpare în mod clar faptul că un deputat este acoperit de imunitate nu numai pentru delicte pe care le-ar putea comite pe durata legislaturii, ci chiar pentru cele pe care le-ar fi comis înainte de începerea acesteia (indiferent dacă atunci era sau nu deputat) şi pentru care urmăririle sunt iniţiate în timpul legislaturii.


După dizolvarea Camerei şi înainte de anunţarea deputaţilor noii Camere, nici un membru al Camerei dizolvate nu poate fi urmărit pentru delict politic.

2.7.4. Durata imunităţii parlamentare


Lipsa răspunderii intră în vigoare după depunerea jurământului şi nu este limitată în timp, adică se prelungeşte după încheierea legislaturii.


Dreptul de a refuza depunerea mărturiei există pe toată durata legislaturii, dar şi după încheierea acesteia şi a mandatului parlamentar.


In cazul cererilor de autorizare pentru urmărire pentru defăimare calomnioasă, după expirarea teremnului prevăzut de art. 61 al Constituţiei sau în caz de refuz al Camerei de a acorda autorizarea, deputatul nu mai poate fi urmărit pentru acelaşi motiv, chiar după încheierea legislaturii.


Protecţia specială de care beneficiază deputaţii intră în vigoare din ziua investiturii lor şi încetează la expirarea mandatului lor parlamentar. In cazul declarării stării de necesitate, această protecţie le este conferită de drept din momentul publicării decretului respectiv, pe toată durata aplicării acestuia, chiar în caz de dizolvare a Camerei sau după încheierea legislaturii (art. 48, alin. 1 din Constituţie).


Orice urmărire penală începută înainte de debutul legislaturii şi orice arestare sau reţinere care ar decurge din aceasta sunt, în mod automat, excluse pe durata legislaturii şi reluarea urmăririi se poate face numai pe baza unei noi autorizări din partea Camerei.


Aceleaşi prevederi se aplică şi în caz de cerere de arestare a unui deputat după începerea legislaturii, în scopul urmăririi penale declanşate înainte de deschiderea legislaturii. Executarea unei hotărâri judecătoreşti (condamnarea la o pedeapsă privativă de libertate) care ar fi căpătat efect înainte de deschiderea legislaturii trebuie să fie suspendată în momentul în care condamnatul este învestit cu un mandat parlamentar. Nici o condamnare nu poate fi executată pe durata mandatului parlamentar, indiferent dacă aceasta a fost pronunţată înainte sau după deschiderea legislaturii.


Orice urmărire penală a unui deputat este suspendată pe durata legislaturii şi cea pentru care Adunarea a refuzat autorizarea capătă efect la încheierea legislaturii. Orice condamnare pronunţată înainte de învestirea deputaţilor este astfel executată.


Prevederea cuprinsă în a doua frază a alin. 1 al art. 62 al Constituţiei introduce o excepţie de la regula potrivit căreia inviolabilitatea este suspendată în caz de dizolvare a Camerei. Această excepţie se referă la delictele politice, pentru care un deputat nu poate fi urmărit pe perioada dintre dizolvarea Camerei şi confirmarea deputaţilor noii Camere. Ea se referă şi la deputaţii care candidează din nou pentru Cameră. In consecinţă, ca regulă generală, pe această perioadă, foştii deputaţi nu se bucură de inviolabilitate, exceptând cazul în care au comis o crimă politică, situaţie în care sunt acoperiţi de imunitate pe această durată.

2.7.5. Procedura de ridicare a imunităţii parlamentare

Cererile de autorizare a urmăririi deputaţilor sunt transmise Adunării de către procuror, înregistrate în ordinea în care au fost prezentate şi comunicate imediat Camerei.


Preşedintele Adunării le remite comisiei parlamentare competente, respectiv Comisia de adminsitraţie publică, ordine publică şi justiţie, care le examinează şi statuează asupra oportunităţii acordării autorizării în termenul stabilit de Preşedintele Camerei. Comisia trebuie să audieze deputatul respectiv - dacă acesta a formulat în acest sens o cerere către preşedintele comisiei - şi poate solicita Guvernului să-i transmită documentele care-i sunt necesare pentru formularea avizului. Guvernul nu poate refuza transmiterea acestor documente decât din raţiuni de apărare naţională sau de securitate.


După ce comisia competentă a emis avizul său, cererile de urmărire sunt înscrise pe ordinea de zi a şedinţei plenare a Camerei, în cursul căreia se va proceda la dezbatere urmată de vot secret.


In conformitate cu art. 62 al Constituţiei, autorizarea se consideră a fi definitiv refuzată în cazul în care Camera nu se pronunţă în acest sens în termen de trei luni de la transmiterea cererii de urmărire de către procuror. Termenul de trei luni se suspendă pe durata vacanţei parlamentare.


In cazul cererii de autorizare a urmăririi pentru defăimare calomnioasă, acest termen de trei luni se reduce la patruzeci şi cinci de zile (art. 61, alin. 2 din Constituţie).

2.8. IRLANDA

2.8.1. Baza legală a imunităţii parlamentare

Baza legală a imunităţii parlamentare constă în articolul 13, alin. 10, 12 şi 13 al Constituţiei.


Pe plan legislativ, aceasta este stabilită de “Comittees of the Houses of the Oireachtas (Privilege and Procedure) Act 1976”, care, la art. 2, prevede imunitatea comisiilor parlamentare, a membrilor acestor comisii, cât şi a funcţionarilor şi a altor persoane (experţi) care participă la lucrări.

CONSTITUŢIE


“Articolul 13


Alineatul 10


Fiecare Cameră îşi va stabili propriile reguli şi regulamente, cât şi pedepse pentru încălcarea acestora; fiecare Cameră are autoritatea de a asigura libertatea de exprimare, de a proteja documentele proprii şi documentele confidenţiale ale membrilor săi, astfel încât să-şi protejeze propria activitate şi pe membrii săi de acţiunea oricărei persoane care ar încerca să intervină sau să tulbure această activitate sau să corupă pe unul dintre membrii aflaţi în exerciţiul funcţiilor lor.

 


Alineatul 12

Toate rapoartele oficiale şi publicaţiile Parlamentului sau ale uneia dintre cele două Camere, ca şi declaraţiile făcute în cadrul acestora sunt acoperite de imunitate, indiferent unde sunt publicate.

 


Alineatul 13

Nici un membru al Parlamentului nu poate fi arestat, în drum spre sau de la Cameră, sau atunci când se află în incintă, cu excepţia cazurilor de trădare, după cum este noţiunea definită în prezenta Constituţie, crimă sau tulburare a ordinii publice, şi nu va putea fi făcut răspunzător în faţa vreunei Curţi sau orice altă autoritate, alta decât Camera însăşi, pentru opiniile exprimate în Parlament.”

2.8.2. Intinderea imunităţii parlamentare

Imunitatea protejează membrii Parlamentului împotriva oricăror acţiuni judiciare care ar putea să le reducă libertatea de exprimare şi de acţiune. Totuşi, art. 15 alin. 13 din Constituţie menţionează anumite excepţii, pentru delicte grave (trădare, crimă, violare a ordinii publice).

 

2.8.3. Actele acoperite de imunitatea parlamentară

Constituţia (art. 15) face distincţie între imunitatea actelor Parlamentului (Oireachtas) şi aceea care protejează membrii celor două Camere ale acestuia.


Astfel, imunitatea acoperă toate rapoartele oficiale şi publicaţiile Parlamentului sau a uneia dintre Camere, declaraţiile făcute în cadrul unei Camere, indiferent de locul în care acestea au fost făcute publice.


In ceea ce-i priveşte pe parlamentari, ei nu pot fi arestaţi în drum spre sau de la Parlament, cu excepţia cazurilor în care aceştia se fac vinovaţi de unul din delictele expres prevăzute la art. 15 alin. 13. Membrii celor două Camere sunt protejaţi împotriva oricărei proceduri jurisdicţionale care ar putea fi deschisă ca urmare a opiniilor exprimate, dar pot fi chemaţi să răspundă în legătură cu aceste opinii în faţa Camerei în care au făcut respectivele declaraţii. Există dispoziţii similare şi pentru comisiile parlamentare. Trebuie subliniat că, în ceea ce priveşte comisiile parlamentare, imunitatea nu se referă numai la membrii acestora, ci şi la funcţionarii şi experţii care deservesc comisiile.

2.9. GERMANIA

2.9.1. Baza legală a imunităţii parlamentare

Articolul 46 din Legea fundamentală conţine dispoziţii privind cele două forme de imunitate parlamentară: imunitatea propriu-zisă (Indemnitä t), care corespunde lipsei răspunderii juridice şi care protejează împotriva urmăririi judiciare ca efect al votului emis sau a unei declaraţii exprimate în plen sau în cadrul unei comisii, şi imunitatea în sens restrâns, în virtutea căreia nu poate fi luată măsura deschiderii urmăririi penale, a închisorii sau a altei forme de limitare a libertăţii individuale împotriva unui deputat, fără aprobarea Bundestag-ului.


Regulamentul Bundestag-ului, în versiunea din 2 iulie 1980, modificată la 12 noiembrie 1990, stabileşte la art. 107 regulile generale de procedură privind imunitatea. Acest articol trimite la Anexa 6 a Regulamentului, care conţine, pe de o parte, decizia luată de Bundestag de a simplifica procedura de ridicare a imunităţii şi, pe de altă parte, regulile de procedură aplicabile în comisia care are competenţa de a examina problemele de acest gen. Ambele aceste părţi ale anexei sunt aprobate la începutul fiecărei legislaturi în Bundestag, de către Comisia de imunităţi.


Datele de mai jos se referă exclusiv la membrii Bundestag-ului. Membrii Bundesrat-ului - Cameră compusă din membri ai guvernelor landurilor, care îi numesc şi îi revocă - nu se bucură de imunitate parlamentară.

Legea fundamentală

“Articolul 46

1. Nici un deputat nu poate face obiectul urmăririlor judiciare sau disciplinare, nici nu poate fi inculpat în orice alt mod în afara Bundestag-ului, ca urmare a unui vot exprimat sau o declaraţii făcute în cadrul Bundestag-ului sau în una dintre comisiile sale. Această prevedere nu se aplică injuriilor defăimătoare.


2. Nici un deputat nu poate fi inculpat sau arestat pentru comiterea unui act care încalcă legea, decât cu autorizarea Bundestag-ului, cu excepţia cazului în care a fost arestat în flagrant delict sau în ziua imediat următoare comiterii faptei.


3. Totodată, autorizarea de către Bundestag este necesară pentru toate celelalte limitări aduse libertăţii personale a unui deputat sau pentru iniţierea împotriva acestuia a procedurii prevăzute la art. 18.


4. Orice procedură penală şi orice altă procedură în sensul art. 18 iniţiate împotriva unui deputat, orice încarcerare şi altă limitare a libertăţii sale personale trebuie suspendate la cererea Bundestag-ului.”

 


Regulamentul Bundestag-ului

“Articolul 107

1. Cererile referitoare la imunitate sunt transmise direct de către Preşedintele Bundestag-ului Comisiei pentru validare, imunităţi şi regulament.


2. Această comisie are ca atribuţie definirea principiilor potrivit cărora trebuie tratate cererile de ridicare a imunităţii membrilor Bundestag-ului (anexa 6) şi care trebuie să servească drept bază pentru recomandările către Bundestag privind hotărârea formulată în fiecare caz particular.”

 

 


“Anexa 6

1. Până la încheierea legislaturii în curs, Bundestag-ul autorizează deschiderea procedurii de anchetă împotriva membrilor săi pentru acte delictuale, cu excepţia cazurilor de injurii cu caracter politic (art. 185, 186 şi 187 a, alin. 1 din Codul penal).


Inainte de deschiderea unei proceduri de anchetă, se face notificare Preşedintelui Bundestag-ului şi deputatului în cauză, exceptând cazul în care notificarea către acesta din urmă împiedică cercetarea, situaţie în care Preşedintele este de asemenea informat, indicându-i-se motivele. Dreptul Bundestag-ului de a cere suspendarea procedurii nu este afectat (art. 46, alin. 4 din Legea fundamentală).

 


2. Această autorizare nu este necesară în cazul:


a) introducerii unei acţiuni publice pentru acte delictuale şi a unei cereri de condamnare penală de către o instanţă judecătorească sau a unei hotărâri penale;


b) declaraţiei tribunalului potrivit căreia actul comis poate face şi obiectul unei hotărâri în virtutea unei legi penale (art. 81, alin. 1, fraza a 2-a din Legea contravenţiilor), în cadrul unei proceduri prevăzute de Legea contravenţiilor;


c) măsurilor privative sau limitative de libertate în procedura de anchetă.

 


3. Pentru simplificarea procedurii, Comisia pentru validare, imunităţi şi regulament are sarcina, în caz de infracţiuni privind circulaţia rutieră, să adopte o hotărâre prealabilă privind autorizarea referitoare la cazurile prevăzute la pct. 2.


Acelaşi lucru este valabil pentru acele delicte care, potrivit Comisiei pentru validare, imunităţi şi regulament, sunt considerate ca probleme de mică importanţă.


Autorizarea de urmărire în justiţie, conform art. 197, fraza a 2-a din Codul penal, pentru ultraj la adresa Bundestag-ului, poate fi acordată prin hotărâre prealabilă.

 

4. Executarea unei pedepse privative de libertate sau a detenţiei coercitive (art. 96 şi 97 din Legea contravenţiilor) necesită autorizarea Bundestag-ului. Pentru simplificarea procedurii, Comisia pentru validare, imunităţi şi regulament are sarcina să ia o hotărâre prealabilă privind autorizarea de executare a pedepselor privative de libertate numai atunci când acestea nu depăşesc trei luni sau, în caz de pedeapsă cumulată, dacă nici una dintre pedepse nu depăşeşte trei luni (art. 74 şi 79 din Codul penal, art. 460 din Codul de procedură penală).

5. In cazul hotărârilor prealabile, hotărârea comisiei se comunică în scris Bundestag-ului de către preşedinte, fără a fi înscrisă pe ordinea de zi. Acestea sunt considerate ca hotărâri ale Bundestag-ului dacă nu au fost transmise în scris Preşedintelui obiecţii în termen de şapte zile de la data notificării.”

 

 

Principii aplicabile în materie de imunitate şi pentru acordarea autorizării prevăzute la art. 50, alin. 3 din Codul de procedură penală şi art. 382, alin. 3 din Codul de procedură civilă, precum şi pentru autorizările prevăzute de art. 90 b, alin. 2 şi 194, alin. 4 din Codul penal

 


A. Principii în materie de imunitate

 


1. Dreptul de cerere

Sunt autorizate să depună o cerere de ridicare a imunităţii:


a) ministerul public, tribunalele, jurisdicţiile de onoare şi cele profesionale care exercită o supraveghere profesională conform legii;


b) tribunalul - înainte de deschiderea procedurii principale conform art. 383 din Codul de procedură penală - în cazul acţiunilor penale înaintate direct de către partea vătămată, fără ajutorul Parchetului (Privatklage);


c) creditorul, în cazul procedurii de executare, în măsura în care tribunalul este incapabil să acţioneze în absenţa cererii acestuia;


d) Comisia pentru validare, imunităţi şi regulament.

 


2. Comunicarea către Preşedintele Bundestag-ului şi introducerea cererilor


a) Atunci când Bundestag-ul a dat autorizare, pe durata legislaturii, deschiderea procedurilor de anchetă împotriva membrilor săi pentru acte delictuale se notifică, înainte de deschiderea procedurii, Preşedintelui Bundestag-ului şi, dacă nu împiedică cercetarea şi parlamentarului în cauză; atunci când nu s-a făcut notificare acestuia din urmă, Preşedintele trebuie informat, indicându-i-se motivele, fără a fi prejudiciat dreptul Bundestag-ului de a cere suspendarea procedurii (art. 46, alin. 4 din Legea fundamentală).


b) Ministerul public şi tribunalele adresează cererile, pe cale ierarhică, Preşedintelui Bundestag-ului, prin intermediul ministrului federal al justiţiei, care le prezintă Bundestag-ului cu rugămintea de a statua asupra autorizării pentru urmărirea penală sau o măsură de limitare a libertăţii individuale împotriva unui membru al Bundestag-ului sau pentru oricare altă măsură.


c) Creditorul poate adresa cererea sa direct Bundestag-ului.

 


3. Situaţia membrilor Bundestag-ului aflaţi în cauză


In materie de imunitate, nu se acceptă ca membrul respectiv să poată lua cuvântul în fond; cererile introduse de către acesta în vederea ridicării propriei imunităţii parlamentare nu sunt luate în considerare.

 


4. Aprecierea probelor


Bundestag-ul nu trebuie să procedeze la aprecierea problelor.


Scopul dreptului de imunitate este de a garanta funcţionarea liberă şi reputaţia Bundestag-ului. Hotărârea privind menţinerea sau ridicarea imunităţii parlamentare este o decizie politică şi nu trebuie să constituie, prin natura sa, o ingerinţă în procedura în curs, unde se pune problema constatării vinovăţiei sau nevinovăţiei. In esenţă, această decizie politică se bazează pe o confruntare a intereselor Parlamentului şi ale altor autorităţi publice. Nu poate fi vorba, deci, de a se proceda la aprecierea probelor.

 


5. Injuriile cu caracter politic


Ca regulă generală, ridicarea imunităţii nu se face pentru injurii cu caracter politic.


Atunci când intenţionează să solicite autorizarea începerii unei proceduri penale, trebuie solicitată, ministerul public poate informa membrul Bundestag-ului cu privire la învinuirea care i se aduce şi să-i dea acestuia ocazia să ia poziţia pe care o doreşte. Informaţiile culese de către ministerul public cu privire la persoana care a introdus plângerea, precum şi alte circumstanţe importante referitoare la aceasta nu constituie “angajarea răspunderii” în sensul alin. 2 al art. 46 din Legea fundamentală.


Alin. 1 al art. 46 din Legea fundamentală prevede că un membru al Bundestag-ului nu poate face obiectul urmăririlor judiciare sau disciplinare ca urmare a votului exprimat sau a declaraţiei făcute în faţa Bundestag-ului sau a unei comisii a acestuia, cu excepţia injuriilor defăimătoare (iresponsabilitate). Aceasta înseamnă, de exemplu, că nu poate fi urmărit în justiţie pentru o simplă injurie proferată la adresa Parlamentului. De unde principiul că imunitatea nu trebuie ridicată în caz de simple injurii proferate în afara Bundestag-ului, în măsura în care acestea au un caracter politic fără conţinut defăimător. Orice remarcă injurioasă făcută de un membru al Bundestag-ului în calitate de martor în faţa unei comisii de anchetă este considerată, de asemenea, ca fiind “în afara Bundestag-ului”, căci, în acest caz, membrul Bundestag-ului este plasat pe aceeaşi poziţie cu orice alt cetăţean audiat în calitate de martor.

 


6. Arestarea unui membru al Bundestag-ului în flagrant delict


In caz de arestare a unui membru al Bundestag-ului în flagrant delict sau în ziua următoare comiterii actului, aplicarea procedurii judiciare sau arestarea nu necesită autorizare, dacă nu intervine mai târziu de ziua care urmează comiterii actului (art. 46, alin. 2 din Legea fundamentală).


Orice nou mandat sau orice nouă arestare după punerea în libertate sau după expirarea zilei care urmează comiterii actului necesită o autorizare din partea Bundestag-ului, căci este vorba despre o limitare adusă libertăţii individuale (art. 46, alin. 2 din Legea fundamentală) care nu are nici o legătură cu arestarea în flagrant delict.

 


7. Arestarea unui membru al Bundestag-ului


a) Autorizarea acordată pe durata unei legislaturi în vederea începerii unei proceduri de anchetă sau a unor urmăririi judiciare pentru acte delictuale împotriva unor membri ai Bundestag-ului nu implică autorizarea arestării membrilor respectivi sau recurgerea la prezentarea forţată a acestora (art. 46, alin. 2 din Legea fundamentală).


b) Arestarea se referă la arestarea preventivă; arestarea în vederea executării unei pedepse necesită o autorizare specială.


c) Autorizarea de a proceda la arestare implică autorizarea de a recurge la prezentarea forţată.


d) Autorizarea de a recurge la prezentarea forţată nu implică autorizarea de a proceda la arestare.

 


8. Executarea pedepselor privative de libertate sau de constrângere corporală (art. 96 şi 97 din Legea contravenţiilor).


Autorizarea de a angaja o acţiune publică pentru acte delictuale nu semnifică autorizarea de a executa o pedeapsă privativă de libertate.


Executarea unei pedepse privative de libertate sau a unei constrângeri corporale necesită autorizare din partea Bundestag-ului. Pentru simplificarea procedurii, Comisia pentru validare, imunităţi şi regulament este abilitată să adopte o hotărâre prealabilă privind autorizarea executării, dar, în cazul pedepselor privative de libertate, numai în măsura în care acestea nu depăşesc trei luni sau, în caz de pedepse cumulate, dacă nici una dintre pedepse nu depăşeşte trei luni (art. 53 şi 55 din Codul penal, art. 460 din Codul de procedură penală).

 


9. Proceduri disciplinare


Ridicarea imunităţii în vederea deschiderii unei proceduri disciplinare nu semnifică şi autorizarea deschiderii unei proceduri penale de către ministerul public pentru aceleaşi fapte. Invers, ridicarea imunităţii parlamentare în vederea deschiderii unei proceduri penale nu semnifică autorizarea deschiderii unei proceduri disciplinare.


Executarea măsurilor disciplinare nu necesită o nouă autorizare de către Bundestag.

 


10. Procedura în faţa unei jurisdicţii de onoare sau a unei jurisdicţii profesionale.


Procedurile în faţa unor jurisdicţii de onoare sau a unor jurisdicţii profesionale de drept public nu pot fi angajate decât după ridicarea imunităţii parlamentare.

 


11. Procedura în caz de delicte de circulaţie rutieră


In caz de delicte de circulaţie rutieră, autorizarea trebuie să fie acordată din principiu. Pentru simplificarea procedurii, Comisia pentru validare, imunităţi şi regulament este abilitată să ia o hotărâre prealabilă în toate cazurile de delicte de circulaţie.

 


12. Procedura pentru probleme de mică importanţă


In cazul cererilor care, potrivit avizului Comisiei de validare, imunităţi şi regulament, au ca obiect o problemă de mică importanţă, această comisie este abilitată să adopte o hotărâre prealabilă.

 


13. Procedura simplificată (hotărâri prealabile)


Dacă, în conformitate cu abilitarea sa, comisia a adoptat o hotărâre prealabilă, aceasta este făcută cunoscută Bundestag-ului, în scris, de către preşedinte, fără a fi înscrisă pe ordinea de zi. Ea este considerată ca hotărâre a Bundestag-ului, dacă nu au fost prezentate obiecţii în termen de şapte zile de la notificare.

14. Autorizarea obligatorie în anumite cazuri particulare


Autorizarea din partea Bundestag-ului este necesară:


a) Pentru executarea unei constrângeri corporale pronunţată în vederea asigurării executării unei obligaţii judiciare (art. 890 din Codul de procedură civilă). - Atunci când o hotărâre sau o ordonanţă care impune obligaţia de a face sau nu face un lucru menţionează o pedeapsă în caz de neexecutare, această menţiune are valoarea unei norme. Examinarea problemei, pentru a stabili dacă această normă, destinată să constrângă debitorul de a îndeplini în viitor obligaţia de a nu face un lucru, care i-a fost impusă, a fost încălcată constituie o “angajare a răspunderii” în sensul art. 46, alin. 2 al Legii fundamentale pentru un “act pasibil de pedeapsă”. Contează prea puţin în acest caz dacă procedura conduce la o condamnare, o constrângere corporală sau o amendă.


b) Pentru executarea încarcerării destinată să impună debitorului declaraţia sub jurământ (art. 901 din Codul de procedură civilă) - Intrucât numai executarea mandatului de arestare constituie o limitare a libertăţii individuale în sensul art. 46, alin. 2 din Legea fundamentală şi necesită, de aceea, autorizare din partea Bundestag-ului, Comisia pentru validare, imunităţi şi regulament este de părere că declanşarea unei proceduri împotriva unui membru al Bundestag-ului ca debitor pentru obţinerea unei declaraţii sub jurământ nu constituie “angajarea răspunderii” şi deci nu necesită autorizarea din partea Bundestag-ului.


c) Pentru executarea constrângerii corporale sau a ordinului de a compare forţat ca martor (art. 51 din Codul de procedură penală şi art. 380 din Codul de procedură civilă).


d) Pentru executarea constrângerii corporale sau a încarcerării pe motiv de refuz nejustificat de a depune mărturie (art. 70 din Codul de procedură penală şi art. 390 din Codul de procedură civilă).


e) Pentru executarea silită a unui act care ordonă încarcerarea pentru obţinerea îndeplinirii actelor care nu pot fi îndeplinite decât de către debitor (art. 888 din Codul de procedură civilă).


f) Pentru executarea încarcerării sau a oricărei alte limitări a libertăţii în vederea executării unei hotărâri vizând arestarea debitorului cu titlu de siguranţă (art. 933 din Codul de procedură civilă).


g) Pentru executarea constrângerii corporale pentru lipsă de respect (art. 178 din Legea privind organizarea judecătorească).


h) Pentru înfăţişarea forţată a debitorului sau falitului şi pentru executarea unei pedepse sau a unei măsuri privative de libertate în cadrul unei proceduri de faliment (art. 101 din Codul falimentului).


i) Pentru plasamentul provizoriu într-un azil sau într-o instituţie de îngrijire (art. 126 din Codul de procedură penală).


j) Pentru executarea măsurilor de siguranţă privative de libertate (art. 61 din Codul penal).


k) Pentru înfăţişare forţată (art. 134, 230, 236 sau 329 din Codul de procedură penală).


l) Pentru arestarea în baza unui mandat de arestare conform art. 114, 125, 230, 236 sau 329 din Codul de procedură penală).


15. Proceduri penale în instanţă


Incepând de la data la care deputatul îşi asumă funcţiile inerente mandatului său, toate procedurile penale în instanţă,precum şi orice încarcerare, executare a unei pedepse privative de libertate sau orice altă limitare a libertăţii individuale se suspendă din oficiu.


Dacă o procedură trebuie continuată, trebuie obţinută, în prealabil, o hotărâre a Bundestag-ului, exceptând cazul în care acesta a acordat deja o autorizare de deschidere a procedurii de anchetă pentru acte delictuale.

16. Procedura în caz de amnistie


In toate cazurile în care o urmărire judiciară a unui deputat nu poate fi finalizată din motiv de pronunţare a amnistiei, Comisia pentru validare, imunităţi şi regulament este autorizată să declare că Bundestag-ul nu va ridica obiecţii faţă de aplicarea legii amnistiei înainte de pronunţare ca urmare a acesteia. Aceste cazuri nu sunt tratate în şedinţa plenară a Bundestag-ului.

 

 


B. Autorizarea urmăririi în justiţie conform art. 90 b, alin. 2 


 şi art. 294, alin. 4 din Codul penal

 


Autorizarea de urmărire în justiţie conform art. 90 b - defăimarea anticonstituţională a Bundestag-ului - şi art. 194, alin. 4 din Codul penal - ultraj la adresa Bundestag-ului - poate fi acordată sub forma hotărârii prealabile prevăzută la pct. 13 al principiilor aplicabile în materie de imunitate. Ministerul public adresează cererile - conform directivelor privind procedura penală şi procedura în materie de amenzi administrative - ministrului federal al justiţiei, care le prezintă Bundestag-ului, pentru ca acesta să statueze asupra autorizării de urmărire în justiţie, conform art. 90 b, alin. 2 sau art. 194, alin. 4 din Codul penal.

 


C. Autorizarea audierii martorilor conform art. 50, alin. 3 din 


 Codul de procedură penală şi art. 382, alin. 3 din Codul de


 procedură civilă

 


Autorizarea de a deroga de la prevederile art. 50, alin. 1 din Codul de procedură penală şi art. 382, alin. 2 din Codul de procedură civilă, potrivit cărora membrii Bundestag-ului trebuie să fie interogaţi în sediul Bundestag-ului, poate fi acordată prin hotărâre prealabilă, conform pct. 3 al principiilor aplicabile în materie de imunitate. Ministerul public şi tribunalele adresează cererile lor direct Preşedintelui Bundestag-ului. Nu este necesară autorizarea atunci când audierea are loc în afara perioadei sesiunii Bundestag-ului.

2.9.2. Intinderea imunităţii parlamentare

Primul aspect al imunităţii parlamentare (Indemnitä t) protejează total deputatul împotriva sancţiunilor stabilite de stat: măsuri penale sau disciplinare, sancţiuni cu caracter civic şi acţiuni civile. Deşi nu este posibilă urmărirea judiciară a unui deputat datorită votului său sau a opiniilor exprimate în şedinţa în plen sau în comisii, în sensul unei interdicţii absolute de deschidere a procedurii penale sau de executare a unei hotărâri penale, imunitatea nu acoperă caracterul ilegal al faptei şi nici vinovăţia deputatului.


Cel de-al doilea aspect al imunităţii parlamentare (inviolabilitatea) protejează deputatul împotriva urmăririi penale şi disciplinare, aici intrând, în principiu, ancheta penală şi procedura de instrucţie care îşi propun să examineze anumite fapte cu caracter penal sau disciplinar.


La începutul unei noi legislaturi, în cadrul hotărârii pe care o adoptă în conformitate cu Anexa 6 a Regulamentului pe care am menţionat-o mai sus, Bundestag-ul autorizează deschiderea anchetelor asupra actelor delictuale (cu excepţia injuriei cu caracter politic), cu condiţia ca autorităţile însărcinate cu efectuarea urmăririi penale să informeze în legătură cu intenţia lor de a deschide o asemenea procedură. Această autorizare este generală, în sensul că nu se referă la cazuri concrete, deja cunoscute, şi se acordă numai pentru faza anchetei penale. O dată această fază încheiată, autorităţile competente trebuie fie să comunice Bundestag-ului încetarea anchetei, fie să solicite acestuia autorizarea deschiderii procedurii penale (adică sesizarea instanţei competente).


Deschiderea unei proceduri penale împotriva unui membru al Bundestag-ului este posibilă numai cu aprobarea Camerei. O asemenea aprobare nu este dată decât pentru o acţiune unică în legătură cu o faptă precisă.


Deputatul nu este protejat împotriva acţiunilor civile, întrucât judecătorul civil nu “urmăreşte”. Aşadar, protecţia nu se aplică în ceea ce priveşte urmărirea în justiţie pentru penalităţi contractuale sau privind măsurile pregătitoare în vederea executării silite. Când executarea silită presupune limitarea libertăţii personale a deputatului, trebuie cerută autorizarea Bundestag-ului.

2.9.3. Actele acoperite de imunitatea parlamentară


Datorită imunităţii de care se bucură, deputatul nu poate fi supus nici unei proceduri judiciare, ca urmare a declaraţiilor făcute sau a votului exprimat în Bundestag sau în comisile acestuia. Declaraţiile făcute în afara Bundestag-ului sau a comisiilor acestuia sau declaraţiile publicate în altă parte decât în publicaţiile oficiale ale Bundestag-ului nu sunt acoperite de imunitate. De asemenea, deputatul care se face vinovat de ofensă cu caracter de defăimare, în sensul Codului penal german, nu este protejat de imunitate. Astfel, deputatul care formulează ori difuzează o afirmaţie care ştie că este inexactă, la adresa unui alt deputat, afirmaţie care este de natură defăimătoare sau care poate duce la distrugerea reputaţiei celui din urmă, poate fi supus urmăririi penale, cu condiţia ca Bundestag-ul să autorizeze ridicarea imunităţii parlamentare.


Inviolabilitatea acoperă toate actele delictuale în cazul cărora legea prevede deschiderea urmăririi penale, dar şi toate celelalte pedepse privative de libertate. In asemenea situaţii, este necesară autorizarea prealabilă a Bundestag-ului. O asemenea autorizare nu este cerută dacă deputatul este arestat în momentul comiterii delictului sau ziua următoare.

2.9.4. Durata imunităţii parlamentare

Imunitatea operează din momentul atribuirii mandatului, dar nu mai devreme de constituirea Bundestag-ului. Imunitatea este nelimitată în timp.


Inviolabilitatea acoperă toată durata mandatului, adică de la data acceptării mandatului, dar nu mai devreme de constituirea Bundestag-ului, până la sfârşitul său, deci cel mai târziu până la sfârşitul legislaturii. In cazul realegerii unui deputat, instanţele însărcinate cu urmărirea penală trebuie să solicite din nou Bundestag-ului autorizarea începerii procedurii.

2.9.5. Procedura de ridicare a imunităţii parlamentare


Sunt autorizate să depună o cerere de ridicare a imunităţii parlamentare următorii:


a) ministerul public, tribunalele, instanţele de onoare şi instanţele profesionale care exercită o supraveghere profesională în virtutea unei legi;


b) tribunalul, în cauzele promovate de victimă, fără concursul parchetului, înaintea deschiderii procedurii principale, în virtutea art. 383 din Codul de procedură penală;


c) un creditor, în cadrul procedurii executării silite, în măsura în care Curtea nu poate acţiona fără cererea sa expresă;


d) Comisia pentru scrutin electoral, imunităţi şi reguli de procedură.


Dacă Bundestag-ul a autorizat, pentru durata unei legislaturi, începerea urmăririi penale în legătură cu membrii săi, această decizie trebuie să fie notificată preşedintelui Bundestag-ului înainte de a se începe procedura şi, dacă raţiuni care ţin de aflarea adevărului nu împiedică aceasta, parlamentarul interesat trebuie, de asemenea, să fie încunoştinţat. In situaţia în care acestuia nu i se aduce la cunoştinţă situaţia, preşedintele Camerei trebuie informat în legătură cu acest fapt, cu indicarea motivelor pentru care se procedează astfel. Dreptul Bundestag-ului de a cere suspendarea acţiunii (art. 46, alin. 4 din Legea fundamentală) rămâne înlăturat.


Procurorii republicii şi tribunalele adresează cererile lor preşedintelui Bundestag-ului, pe cale ierarhică, prin intermediul ministrului Justiţiei, care le înaintează, solicitând acordarea autorizării limitării libertăţii personale a unui parlamentar sau iniţierea unor alte măsuri pe care le consideră necesare. Creditorul, în cadrul unei proceduri executorii, poate adresa cererea sa direct Bundestag-ului.


Cererile care se referă la probleme de imunitate sunt transmise de către preşedinte Comisiei pentru scrutin electoral, imunităţi şi reguli de procedură, care stabileşte principiile generale de examinare a cererii respective de ridicare a imunităţii (Anexa 6 a Regulamentului), în funcţie de care formulează recomandările pentru Bundestag (conform Anexei 2).


Executarea unei pedepse privative de libertate sau a unei arestări preventive necesită autorizarea Bundestag-ului.


Pentru a simplifica procedura, Comisia este împuternicită să emită o autorizare prealabilă a executării.


In cazul pedepselor privative de libertate, această autorizare preliminară nu poate fi dată decât dacă perioada de privare de libertate este de până la 3 luni. Hotărârea preliminară se notifică în scris Bundestag-ului, prin preşedintele acestuia, fără a fi înscrisă pe ordinea de zi. Dacă în următoarele şapte zile care urmează datei comunicării scrise privind hotărârea preliminară nu sunt exprimate obiecţiuni în legătură cu aceasta, ea este considerată ca fiind o hotărâre a Bundestag-ului.


Este prevăzută, de asemenea, o procedură simplificată pentru cazurile de încălcare a reglementărilor privind circulaţia rutieră şi pentru alte delicte minore.


In cazurile privind imunitatea, parlamentarul în cauză nu are dreptul să ia cuvântul în cadrul discuţiilor privind cazul respectiv.


Eventualele cereri de ridicare a propriei imunităţi nu sunt luate în discuţie.

2.10. ITALIA

2.10.1. Baza legală a imunităţii parlamentare

In legislaţia italiană, baza legală a imunităţii parlamentare o constituie art. 68 din Constituţie. Primul alineat al acestui articol stabileşte lipsa răspunderii juridice a parlamentarilor, conform căreia aceştia nu pot fi urmăriţi pentru opiniile exprimate şi voturile date în exercitarea funcţiilor lor. Aşadar, în asemenea situaţii nu pot fi aplicate sancţiuni. Al doilea şi al treilea alineat al articolului 68 stabilesc condiţiile în care se poate iniţia o procedură împotriva unui parlamentar în alte cazuri în care acesta cade sub incidenţa legii penale.


Articolul 18 al Regulamentului Camerei Deputaţilor şi articolul 135 din Regulamentul Senatului stabilesc modalitatea de examinare a cererilor de ridicare a imunităţii parlamentare.

CONSTITUŢIA


“Articolul 68

Membrii Parlamentului nu pot fi urmăriţi în justiţie din pricina opiniilor şi voturilor exprimate în îndeplinirea îndatoririlor lor.


Fără autorizarea Camerei de care aparţine, nici un membru al Parlamentului nu poate fi supus procedurii penale; nu poate fi arestat sau privat de libertatea personală în alt fel, supus percheziţiei personale sau a domiciliului său, exceptând situaţia în care a fost prins săvârşind o faptă în legătură cu care este obligatoriu un mandat de arestare.


Aceeaşi autorizaţie este necesară pentru a aresta sau reţine un membru al Parlamentului în executarea unei sentinţe, inclusiv a unei sentinţe rămasă definitivă.”

 

 


Regulamentul Senatului


“Articolul 19

Comisia pentru probleme electorale şi imunităţi parlamentare


1. Comisia pentru probleme electorale şi imunităţi parlamentare va fi compusă din 23 senatori, iar preşedinţia va fi acordată unui senator ales de comisie dintre membrii săi.


2. Senatorii numiţi de către Preşedintele Senatului să alcătuiască comisia nu vor putea refuza această numire şi nu vor putea demisiona. Preşedintele Senatului poate înlocui un membru al comisiei, care nu poate, din motive serioase, să participe, o lungă perioadă de timp, la lucrările acesteia.


3. Dacă comisia, deşi a fost convocată în mod repetat de către preşedinte, nu s-a întrunit o perioadă mai lungă de o lună, Preşedintele Senatului va numi noi membri.


4. Comisia va proceda la verificarea, în conformitate cu criteriile înscrise în Regulile de procedură, a condiţiilor de admitere a senatorilor şi a circumstanţelor de ineligibilitate şi de incompatibilitate; ea va raporta Senatului, la cerere, orice iregularităţi ce vor fi fost descoperite în procedura electorală cu prilejul acestor verificări.


5. Este, de asemenea, de competenţa comisiei să examineze cererile privind autorizarea declanşării procedurii judiciare înaintate conform art. 68 din Constituţie şi să raporteze Senatului cu privire la documentele transmise de autoritatea judiciară în vederea autorizării de declanşare a procedurii pentru infracţiunile prevăzute în art. 96 al Constituţiei şi cu privire la cererile pentru autorizare înaintate conform art. 10 (1) al Legii Constituţionale No. 1 din 16 ianuarie 1989.


6. Regulamentul special privind controlul puterilor, prevăzut în paragraful 4, va fi propus de Comisia pentru reguli de procedură, după consultarea Comisiei pentru probleme electorale şi imunităţi parlamentare şi va fi adoptat de Senat, cu majoritatea absolută.

Articolul 135

Examinarea cererilor pentru autorizarea declanşării procedurii înaintate conform art. 68 din Constituţie


1. Cererile pentru autorizarea declanşării procedurii înaintate Senatului vor fi trimise de către preşedinte, spre examinare, Comisiei pentru probleme electorale şi imunităţi parlamentare, potrivit art. 19. Ministerul calificat va transmite Comisiei acele documente care au fost solicitate.


2. Comisia nu va emite o decizie asupra unei cereri de autorizare a declanşării procedurii, dacă ministerul anunţă că procedura a fost sistată.


3. Pentru ca şedinţele comisiei să fie valide, este necesară prezenţa a cel puţin o treime din numărul membrilor, atunci când comisia s-a întrunit în scopul examinării cazurilor ce au ca obiect autorizările de declanşare a procedurii judiciare.


4. Toate actele şi documentele înaintate comisiei, în legătură cu cererile de autorizare a declanşării procedurii, pot fi examinate numai de membrii comisiei, şi numai în şedinţele acesteia.


5. Un senator cu privire la care a fost cerută autorizarea, declanşarea procedurii legale şi care nu s-a prezentat de bună-voie înaintea magistratului pentru a da declaraţii, conform Codului de procedură penală, poate furniza comentarii clarificatoare comisiei, inclusiv declaraţii scrise.


6. Dacă cererea pentru autorizarea declanşării procedurii este cu privire la fapta de sfidare a Adunării legiuitoare, comisia poate numi unul sau mai mulţi dintre membrii săi să desfăşoare o examinare preliminară, împreună cu reprezentanţi ai comisiei calificate a Camerei Deputaţilor.


7. Comisia trebuie să prezinte raportul său Senatului, într-o perioadă de 30 de zile de la data înregistrării cererii, cu excepţia cazului în care a fost acordat, o singură dată, un nou termen, ce nu va depăşi termenul iniţial.


8. Dacă raportul a fost depus, ori dacă termenul specificat în paragraful precedent a trecut fără efecte, cererea va fi inclusă printre chestiunile afalte în lucru.


9. Inaintarea rapoartelor care conţin opinii minoritare va fi acceptată în toate cazurile.


10. Senatul va hotărî asupra propunerii comisiei sau, respingând această propunere, asupra cererii de autorizare, după considerarea raportului consultativ al preşedintelui comisiei sau al altui membru al comisiei, expres numit de acesta.


11. Prevederile paragrafelor precedente vor fi respectate, în situaţiile în care sunt aplicabile, la toate cazurile de autorizări solicitate de Senat conform art. 68 al Constituţiei.”

 


Regulamentul Camerei Deputaţilor

“Articolul 18


1. Comisia pentru acordarea autorizării cerute conform art. 68 din Constituţie va fi compusă din 21 deputaţi, numiţi de Preşedintele Camerei imediat după constituirea grupurilor parlamentare. Această comisie va raporta Camerei, înăuntrul termenului expres de 30 zile de la transmiterea efectuată de Preşedintele Camerei, asupra cererilor de autorizare a iniţierii procedurii penale şi a măsurilor privative de libertate personală sau privind percheziţionarea domiciliară îndreptate împotriva deputaţilor. Cu privire la fiecare caz, comisia va formula, împreună cu raportul, o propunere de acordare sau de refuz a acordării autorizării. Inainte să se pronunţe asupra cauzei, comisia îl va invita pe deputatul implicat să furnizeze explicaţiile pe care le consideră necesare.


2. In eventualitatea în care termenul prescris în paragraful 1 a trecut fără ca raportul să fi fost înaintat, şi fără ca să fi fost cerută prelungirea termenului de către comisie, Preşedintele Camerei va numi un raportor dintre membrii acesteia, autorizându-l să prezinte un raport oral, şi va introduce cererea la primul punct de pe agenda şedinţei următoare celei în care termenul a expirat.


3. Procedura prescrisă în paragrafele precedente va fi, de asemenea, aplicabilă când cererea de autorizare a declanşării procedurii priveşte fapta de sfidare a Adunării legislative. Intr-un astfel de caz, comisia poate numi unul sau mai mulţi membri care să desfăşoare o examinare preliminară, împreună cu cei numiţi de comisia calificată a Senatului.


4. In prima şedinţă, comisia îşi va alege preşedintele, doi vice-preşedinţi şi trei secretari şi îşi va îndeplini funcţiile pe baza regulamentelor proprii, care, după ce au fost examinate de Comisia pentru reguli de procedură, trebuie aprobate de Cameră, potrivit procedurilor descrise în art. 16 (4).”

2.10.2. Intinderea imunităţii parlamentare


Lipsa răspunderii (insindacabilita), stabilită prin art. 68, alin. 1 din Constituţie protejează pe membrii Parlamentului de orice fel de procedură, penală, civilă sau administrativă, care ar putea fi iniţiată ca urmare a opiniilor exprimate sau a votului dat în exercitarea funcţiei lor.


Inviolabilitatea este prevăzută, după cum s-a arătat, în celelalte două alineate ale amintitei prevederi constituţionale. In conformitate cu alineatul 2 al art. 68 din Constituţie, un membru al Parlamentului nu poate fi urmărit penal, arestat sau privat de libertatea personală, percheziţionat, fără autorizarea Camerei din care face parte, decât dacă este prins în flagrant delict, într-o infracţiune pentru care este obligatoriu mandatul de arestare. In conformitate cu alin. 3 al art. 68 din Constituţie, este necesară o autorizare similară şi pentru arestarea sau menţinerea în detenţie a unui membru al Parlamentului care şi-ar executa o pedeapsă stabilită printr-o sentinţă judecătorească, chiar irevocabilă.


Este de subliniat că articolul 343 alin. 2 din noul Cod de procedură penală, instituit prin Decretul Preşedintelui Republicii nr. 447/1988, stipulează că “atâta timp cât autorizarea urmăririi nu a fost acordată, persoana în legătură cu care a fost cerută respectiva autorizare nu poate fi arestată, nici să i se aplice măsura arestării preventive, nu poate fi percheziţionată corporal sau să i se percheziţioneze domiciliul, nu poate fi surpavegheată, cercetată, nu poate fi supusă procedurii de identificare a făptaşului de către martori sau procedurii de confruntare şi nu i se pot intercepta convorbirile telefonice sau corespondenţa. Cel în cauză nu poate fi supus interogatoriului, decât dacă solicită el însuşi acest lucru.”

2.10.3. Actele acoperite de imunitatea parlamentară

Art. 68 din Constituţie stabileşte în primul rând lipsa răspunderii parlamentarilor pentru opiniile exprimate şi voturile date în exercitarea funcţiilor lor. De acelaşi regim se bucură şi referirile, făcute în afara Parlamentului, la opiniile emise într-un anumit context al activităţii parlamentare sau opiniile exprimate în documente parlamentare şi, în esenţă, toate activităţile care ţin de pregătirea, desfăşurarea sau explicarea procesului parlamentar.


Inviolabilitatea acoperă toate actele parlamentarilor care ar putea cădea sub incidenţa legii penale, cu excepţia cazurilor de flagrant delict.


Imunitatea prevăzută de art. 68 din Constituţie se referă la funcţie şi nu la persoană, aşa încât parlamentarii pot fi supuşi unei proceduri judiciare, în măsura în care acest lucru este autorizat de Camera din care parlamentarul respectiv face parte.

2.10.4. Durata imunităţii parlamentare

Imunitatea prevăzută la primul alineat al articolului 68 din Constituţie este nelimitată.


Cât priveşte faptele săvârşite înaintea sau în timpul mandatului, ţinând cont de faptul că art. 60 din Constituţie stipulează că Senatul şi Camera Deputaţilor sunt alese pentru o perioadă de cinci ani, parlamentarii beneficiază de imunitate, în ceea ce priveşte începerea unei proceduri judiciare, pe perioada legislaturii. Imunitatea operează din momentul declarării componenţei Parlamentului, pentru că, în conformitate cu art. 1 din Regulamentul Camerei Deputaţilor, din acel moment parlamentarii “încep exercitarea deplină a funcţiilor lor”.


In ceea ce priveşte termenul final al imunităţii, trebuie subliniat că, în conformitate cu art. 61 din Constituţie, “atâta timp cât noile Camere nu sunt reunite, prerogativele celor precedente se păstrează”. Aşadar, imunitatea nu îşi încetează efectele decât în momentul în care cele două Camere nou alese se reunesc sau în cazul în care un membru îşi pierde mandatul pentru motive de ordin personal (demisie, anulare).

2.10.5. Ridicarea imunităţii parlamentare

Procedura de ridicare a imunităţii parlamentare începe printr-o cerere de autorizare a iniţierii procesului jurisdicţional împotriva unui membru al Parlamentului. Această cerere trebuie adresată preşedintelui Adunării din care face parte parlamentarul în cauză, trebuie să provină de la o autoritate judiciară (în general Procurorul general al Republicii) şi trebuie să fie făcută prin intermediul ministrului justiţiei.


Fiecare Cameră instituie comisii adecvate, care sunt desemnate de preşedintele Camerei respective, după cum urmează: la Senat - Comisia pentru probleme electorale şi imunităţi parlamentare (compusă din 23 de senatori) şi la Camera Deputaţilor - Comisia de autorizare a iniţierii procesului judiciar (compusă din 21 de deputaţi). Aceste comisii sunt abilitate să examineze cererile de autorizare într-un termen de 30 de zile (termen care poate fi prelungit), de la data când cererea respectivă le-a fost transmisă de Preşedintele Adunării. Inainte de a lua o decizie, comisia invită parlamentarul interesat să furnizeze explicaţiile pe care le consideră oportune (art. 18, alin. 1 din Regulamentul Camerei Deputaţilor). Art. 135 din Regulamentul Senatului prevede, la alin. 5, că senatorul pentru care s-a cerut autorizarea iniţierii procesului judiciar şi care nu s-a prezentat din proprie iniţiativă în faţa magistratului pentru a depune mărturie în conformitate cu prevederile Codului de procedură penală poate furniza explicaţii comisiei parlamentare, chiar sub forma unei declaraţii scrise.


Comisiile competente prezintă în faţa Adunării un raport, în cuprinsul căruia propun acordarea sau refuzul autorizării iniţierii procedurilor judiciare. In situaţia în care raportul nu a fost prezentat până la expirarea termenului prevăzut, cererea se înscrie din oficiu pe ordinea de zi a Adunării (la Cameră: “ca prim punct al ordinii de zi a celei de-a doua şedinţe care urmează celei la care a expirat termenul”; la Senat: “printre subiectele care figurează pe agenda lucrărilor în curs”).


Adunarea este cea care are competenţa de a se pronunţa definitiv, în urma concluziilor prezentate de comisie. In eventualitatea acordării autorizării trimiterii în judecată a unui parlamentar, aceasta nu implică automat posibilitatea arestării sale sau a privării de libertate. Aşadar, autorizarea arestării trebuie solicitată în mod expres, separat de autorizarea care se referă la continuarea procedurii judiciare, iar Camera trebuie să emită o autorizare distinctă.


Numai în situaţia flagrantului delict se poate solicita validarea arestării. In asemenea situaţii, însă, autoritatea judiciară trebuie să solicite Adunării din care face parte cel în cauză atât validarea şi menţinerea măsurii de arestare, cât şi autorizarea deschiderii acţiunii judecătoreşti.


Articolul 90 al legilor unificate privind alegerile pentru Camera Deputaţilor din 1957, care se aplică şi pentru Senat, în virtutea art. 2 din Legea nr. 64/1958, prevede că: “Dacă un deputat este arestat pentru că a fost prins în momentul în care este pe cale de a comite un delict pentru care este obligatorie emiterea unui mandat de arestare, Camera decide, într-un termen de zece zile, dacă hotărârea trebuie să fie menţinută”.


Votul asupra cererii de autorizare a procedurilor judiciare este vot secret (art. 133.3 din Regulamentul Senatului şi art. 49.1 din Regulamentul Camerei).

2.11. LUXEMBURG

2.11.1. Baza legală a imunităţii parlamentare

Baza legală a imunităţii parlamentare în această ţară este constituită de articolele 68 şi 69 ale Constituţiei. Primul dintre cele două articole stabileşte principiul lipsei răspunderii parlamentarilor pentru opiniile şi voturile exprimate în exercitarea atribuţiilor lor, iar cel de-al doilea instituie inviolabilitatea acestora.

CONSTITUŢIE

“Articolul 68


Nici un deputat nu poate fi urmărit sau cercetat pentru opiniile sau pentru voturile exprimate în timpul exercitării îndatoririlor sale.

 


Articolul 69


1. Nici un deputat nu va fi, pe durata sesiunii, subiect al vreunui act de procedură penală sau arestat fără autorizarea Camerei, cu excepţia cazurilor de flagrant delict.


2. Nici o constrângere fizică nu poate fi exercitată împotriva unuia dintre membrii Camerei, pe durata sesiunii, fără aceeaşi autorizare.


3. Detenţia sau urmărirea în justiţie a unui deputat va fi suspendată în timpul sesiunii, şi pentru întreaga durată, dacă Camera solicită acest lucru.”

Regulamentul Camerei Deputaţilor

“Articolul 130


O comisie specială va fi înfiinţată pentru fiecare cerere de autorizare a declanşării procedurii împotriva unui membru al Camerei, pentru fiecare cerere de suspendare a procedurii în desfăşurare sau pentru suspendarea reţinerii, conform capitolului 5, secţiunea I, din Regulamentul Camerei.

 


Articolul 131

Regulile aplicabile funcţionării comisiei sunt cele stabilite în sus-menţionatele prevederi.


Nici un membru al comisiei nu va putea fi înlocuit.

 


Articolul 132

Comisia va informa deputatul în cauză şi va asculta explicaţiile sale. El poate fi asistat sau reprezentat de unul dintre colegii săi.

 


Articolul 133

Comisia, primind o cerere de suspendare a reţinerii sau a procedurii, poate autoriza pe autorul sau pe primul semnatar al propunerii şi pe deputatul în cauză sau pe colegul ales de el să-l reprezinte. Dacă deputatul în cauză este reţinut, este posibil ca el să fie audiat personal, de către unul sau mai mulţi membri ai comisiei, delegaţi în acest scop.

 


Articolul 134

Comisia va înainta un raport către Cameră, în forma unui proiect de hotărâre hotărâre. Raportul va fi examinat de Cameră, în şedinţă cu uşile închise.

 


Articolul 135

Votul va fi secret. Fiecare deputat care ia parte la vot poate reprezenta un coleg absent, prin intermediul unei împuterniciri scrise.

 

Articolul 136

Decizia de retragere sau de refuz al retragerii imunităţii parlamentareadoptată de către Cameră va fi anunţată în următoarea şedinţă publică.

 


Articolul 137

In cazul refuzului cererii de autorizare a suspendării procedurii sau a reţinerii unui membru al Camerei, nu va mai putea fi înaintată, pe perioada aceleiaşi sesiuni, o nouă cerere privind aceleaşi fapte.”

2.11.2. Intinderea imunităţii parlamentare

Lipsa răspunderii este generală, în măsura în care se aplică în legătură cu toate activităţile membrilor Parlamentului “în exercitarea atribuţiilor”, nu numai în şedinţele în plen, dar şi în şedinţele comisiilor, grupurilor parlamentare sau în cadrul misiunilor pe care le primesc în afara Camerei.


Această latură a imunităţii protejează împotriva măsurilor represive sau a reparaţiilor pecuniare la care parlamentarii ar putea fi expuşi.


Inviolabilitatea are ca efect suspendarea măsurilor privative de libertate şi a procedurilor judiciare neautorizate de Cameră, cu excepţia cazurilor de flagrant delict.

2.11.3. Acte acoperite de imunitatea parlamentară

Lipsa răspunderii nu acoperă decât opiniile şi voturile exprimate de parlamentari în exercitarea atribuţiilor lor; aceştia pot fi urmăriţi pentru afirmaţiile făcute cu titlu personal în afara sălii de şedinţe, chiar dacă aceste afirmaţii au fost făcute în incinta Parlamentului. Parlamentarii pot, de asemenea, să fie urmăriţi pentru opiniile pe care 

le-au exprimat în afara Parlamentului, de exemplu în cadrul reuniunilor publice sau prin intermediul presei, chiar dacă aceste opinii reflectă ceea ce au exprimat în sala de şedinţe a Parlamentului.


Inviolabilitatea acoperă toate acţiunile pasibile de urmăriri judiciare în virtutea dreptului penal, cu excepţia cazurilor de flagrant delict. In consecinţă, în timpul sesiunilor parlamentare, nici un deputat nu poate fi urmărit, arestat sau supus unei alte măsuri privative de libertate fără autorizarea Camerei.


Trebuie precizat că inviolabilitatea nu împiedică o eventuală acţiune împotriva unui parlamentar în materie de drept civil sau pentru delicte minore. In asemenea situaţii, într-adevăr, legea nu prevede arestarea preventivă, iar o eventuală condamnare nu ar avea caracter infamant pentru parlamentarul în cauză.

2.11.4. Durata imunităţii parlamentare


Lipsa răspunderii, stabilită prin art. 68 din Constituţie, operează fără o limită temporală, protejând parlamentarul atât în timpul exercitării mandatului, cât şi după expirarea acestuia.


Pe de altă parte, inviolabilitatea (art. 69 din Constituţie), care urmăreşte să împiedice acţiunile vexatorii îndreptate împotriva parlamentarilor, nu poate fi invocată decât în timpul sesiunilor parlamentare. In mod tradiţional, sesiunile anuale ale Parlamentului, prevăzute în art. 72 din Constituţie, încep în a doua zi de marţi a lunii octombrie şi se termină în a doua zi de marţi a lunii octombrie din anul următor (art. 1 din Regulamentul Camerei Deputaţilor).

2.11.5. Procedura de ridicare a imunităţii parlamentare

Cererile de autorizare a începerii urmăririi penale pot fi adresate Camerei de către ministrul justiţiei sau de Parchet, care transmite solicitarea prin intermediul primului-ministru sau a persoanei care se consideră lezată.


In virtutea art. 159 şi următoarele din Regulamentul Camerei Deputaţilor, pentru fiecare cerere de autorizare a începerii urmăririi penale a unui parlamentar sau pentru fiecare cerere de suspendare a acestei măsuri deja în curs de desfăşurare sau de suspendare a detenţiei unui parlamentar se constituie o comisie specială.


Această comisie informează pe cel interesat şi ascultă explicaţiile sale. Parlamentarul în cauză poate fi asistat sau reprezentat de unul dintre colegii săi. Dacă cel interesat este în detenţie, comisia poate delega pe unul sau mai mulţi dintre membrii săi, care se vor deplasa în vederea audierii acestuia.


In situaţia unei cereri de suspendare a măsurii arestării sau a urmăririi penale, comisia poate, de asemenea, să audieze pe autorul sau pe primul semnatar al propunerii.


La închiderea lucrărilor sale, comisia întocmeşte un raport către Cameră, sub forma unei propuneri de rezoluţie. Raportul va fi examinat de Cameră în şedinţă secretă.


Votul este secret, prin buletine de vot, şi fiecare deputat care participă la vot poate reprezenta pe unul dintre colegii săi absenţi, cu condiţia existenţei unei procuri scrise în acest sens.


Hotărârea Camerei este anunţată în cursul următoarei şedinţe publice.


In situaţia în care o cerere de autorizare a începerii urmăririi penale sau de suspendare a arestării unui membru al Camerei a fost respinsă, nici o altă asemenea cerere referitoare la acelaşi caz nu poate fi prezentată în cursul aceleiaşi sesiuni.


Ridicarea imunităţii parlamentare este specială şi nu operează decât pentru faptele expres prevăzute în cerere.

2.12. PORTUGALIA

2.12.1. Baza legală a imunităţii parlamentare


Principiile generale sunt stabilite în art. 160 din Constituţie, principii care apoi se regăsesc în statutul deputaţilor (Legea nr. 3/85 din 13 martie 1985), la art. 10 (lipsa răspunderii juridice) şi la art. 11 alin. 1 şi 2 (inviolabilitatea).


Regulamentul Adunării Republicii, la art. 3, trimite, la rândul său, la statutul deputaţilor, în ceea ce priveşte reglementarea în materie. Art. 35 din regulament face referire expresă la instituţia imunităţii: “Este de competenţa Comisiei pentru regulament şi pentru mandate (…) b) să se pronunţe asupra ridicării imunităţii, în conformitate cu dispoziţiile prevăzute în statutul deputaţilor”.

CONSTITUŢIE

“Articolul 160


1. Deputaţii nu vor fi răspunzători, civil, penal ori disciplinar, pentru voturile şi opiniile exprimate de ei în exerciţiuL îndatoririlor lor.


2. Nici un deputat nu poate fi reţinut sau arestat fără autorizarea Adunării, cu excepţia unei fapte ce constituie infracţiune, pentru care este prevăzută pedeapsa cu închisoarea mai mare de 3 ani şi care a fost surprinsă în flagrant delict.


3. Odată procedura de urmărire penală declanşată împotriva unui deputat şi dacă acesta este pus definitiv sub acuzare, cu excepţia cazului unei infracţiuni pentru care este prevăzută pedeapsa din paragraful precedent, Adunarea va decide dacă deputatul trebuie suspendat, în scopul continuării procedurii.”

 


Statutul deputaţilor

“Articolul 10


Deputaţii nu sunt răspunzători civil, penal sau disciplinar pentru voturile sau opiniile exprimate în exerciţiul îndatoririlor lor.

 


Articolul 11

1. Nici un deputat nu poate fi reţinut sau arestat fără autorizarea Adunării, cu excepţia unei fapte ce constituie infracţiune pentru care este prevăzută pedeapsa cu închisoarea mai mare de 3 ani şi care a fost surprinsă în flagrant delict.


2. Odată procedura de urmărire penală declanşată împotriva unui deputat şi dacă acesta este pus definitiv sub acuzare, cu excepţia cazului unei infracţiuni pentru care este prevăzută pedeapsa cu închisoarea mai mare de 3 ani, Adunarea va decide dacă deputatul trebuie supendat, în scopul continuării procedurii.


3. Decizia prevăzută în acest articol va fi luată prin vot secret şi cu majoritatea absolută a deputaţilor prezenţi, după audierea opiniei Comisiei pentru regulament şi mandate parlamentare.”

 

Regulamentul Adunării Republicii

“Articolul 3

Suspendarea mandatului, înlocuirea deputaţilor şi renunţarea la mandat se vor face conform dispoziţiilor cuprinse în Statutul deputaţilor şi a altor norme aplicabile.

 

Articolul 35 b)


Este de competenţa Comisiei pentru regulament şi mandate parlamentare: …. să se pronunţe în legătură cu ridicarea imunităţii, conform dispoziţiilor prevăzute în statutul deputaţilor.”

2.12.2. Intinderea imunităţii parlamentare


Alineatul prim al art. 160 din Constituţie consacră lipsa răspunderii juridice a deputaţilor, stipulând că aceştia nu pot răspunde civil, penal sau disciplinar “în legătură cu voturile şi opiniile exprimate în exercitarea atribuţiilor lor”.


Lipsa răspunderii juridice se întinde şi asupra grupurilor parlamentare, care sunt de asemenea subiecte ale activităţii parlamentare şi care emit opinii care ar putea fi pasibile de o eventuală responsabilitate penală sau civilă.


Art. 160 alin. 2 şi 3 din Constituţie consacră principiul inviolabilităţii parlamentarilor în legătură cu comiterea unor acte care ar fi pasibile de sancţiuni penale şi pe care cel în cauză le-a comis în calitate de simplu cetăţean.


Inviolabilitatea nu are o arie de aplicabilitate generală: a) spre deosebire de dispoziţiile referitoare la lipsa răspunderii juridice, care se aplică deopotrivă în materie civilă, penală şi disciplinară, Constituţia limitează inviolabilitatea la procedura penală; b) în anumite circumstanţe, deputatul poate fi deţinut sau judecat fără nici o autorizare din partea Adunării.


Art. 4 din Statutul deputaţilor (alin. 1, lit. b) prevede că urmărirea penală, în conformitate cu art. 1 al Statutului şi art. 160 din Constituţie, determină suspendarea mandatului. Art. 6, alin. 1, lit. b din Statutul deputaţilor precizează că suspendarea mandatului încetează prin hotărâre judecătorească rămasă definitivă sau prin îndeplinirea pedepsei.

2.12.3. Acte acoperite de imunitatea parlamentară

Din lipsa răspunderii juridice decurge faptul că “deputaţii nu pot fi traşi la răspundere în legătură cu voturile şi opiniile lor (exprimate în exercitarea atribuţiilor lor), nu pot fi acuzaţi de comiterea aşa-numitelor “delicte de răspundere” (delicte comise de titularii mandatelor politice în exercitarea atribuţiilor lor, definite în articolul 2 din Legea nr. 34/87 din 16 iulie 1987) sau de comiterea altor forme de delicte, în special injuria.


In conformitate cu art. 160 alin. 2 din Constituţie, deputaţii nu pot fi arestaţi sau deţinuţi fără autorizarea Adunării, decât dacă sunt îndeplinite, în mod cumulativ, următoarele condiţii: a avut loc arestarea ca urmare a flagrantului delict, pentru fapte care se pedepsesc cu închisoare pentru o perioadă mai mare de 3 ani. Aşadar, numai în situaţia unor circumstanţe deosebit de grave se justifică neintervenţia Parlamentului. Dacă una dintre aceste condiţii nu se regăseşte, autorizarea Adunării este absolut necesară.


Deşi Constituţia nu prevede expres, este evident că prevederile sale se aplică exclusiv arestării şi detenţiei preventive. Intr-adevăr, în situaţia în care este vorba de executarea unei pedepse cu închisoare, aceasta presupune că există deja o condamnare judiciară definitivă, ceea ce ne îndepărtează de la raţiunea de a fi a imunităţii, aceea de a se evita urmărirea ilegală sau arbitrară a deputaţilor.


Din prevederile art. 160 alin. 3 din Constituţie reiese că, dacă nu este vorba despre o infracţiune care se sancţionează cu închisoare pe o perioadă de peste 3 ani, un deputat nu poate fi judecat decât dacă Adunarea aprobă ridicarea imunităţii acestuia.


Inviolabilitatea nu acoperă deschiderea urmăririi penale şi actele de instrucţie. Se precizează că în situaţia în care un deputat este acuzat în mod formal, procedura nu poate urma decât dacă acesta este suspendat.

2.12.4. Durata imunităţii

Deputaţii beneficiază de imunitate parlamentară pe toată perioada mandatului, chiar şi în afara perioadelor în care Adunarea Republicii funcţionează efectiv (în cazul intervalelor dintre sesiunile legislative sau a perioadei de suspendare a sesiunii şi a perioadei în care Adunarea este dizolvată, comisia permanentă a Adunării exercită aceste competenţe - art. 182 din Constituţie).


Mandatul deputaţilor începe din momentul primei reuniuni a Adunării Republicii care urmează după alegeri şi încetează în momentul primei reuniuni a acesteia de după alegerile următoare, sub rezerva unei eventuale suspendări sau a încetării individuale a mandatului (art. 1 alin. 1 al Regulamentului Adunării; art. 156 alin. 1 din Constituţie).


In ceea ce priveşte lipsa răspunderii juridice (art. 160 alin. 1 din Constituţie), deputatul beneficiază de această formă a imunităţii nu numai în timpul mandatului, dar şi după expirarea acestuia, atunci când este vorba despre responsabilităţi, acte sau opinii pe care şi le-a asumat sau emis în timpul exercitării mandatului.

2.12.5. Procedura ridicării imunităţii parlamentare

Conform art. 35 din Regulament, este de competenţa Comisiei pentru regulament şi mandate parlamentare de a se pronunţa asupra ridicării imunităţii, cu respectarea dispoziţiilor cuprinse în Statutul deputaţilor.


In scopul elaborării autorizării, preşedintele Adunării Republicii trimite comisiei cererile de ridicare a inviolabilităţii parlamentare primite de la autorităţile competente, cât şi documentele care însoţesc aceste cereri.


Regulamentul nu prevede dispoziţii speciale în legătură cu organizarea lucrărilor comisiei în ceea ce priveşte examinarea cererilor de ridicare a imunităţii. Sedinţele acestei comisii, ca de altfel şi cele ale altor comisii parlamentare, nu sunt publice, cu excepţia unei decizii contrare (art. 118 din Regulament).


După ce deputatul în cauză a fost chemat să dea explicaţii în scris, raportorul care a fost desemnat elaborează avizul, care apoi va fi dezbătut şi aprobat în cadrul comisiei.


Discuţiile privind cererile de ridicare a imunităţii parlamentare (ca de altfel toate cererile privind mandatul deputaţilor) sunt incluse de către preşedintele Adunării în prima parte a ordinii de zi a şedinţei în plen (art. 64 din Regulament). Avizul comisiei este adus la cunoştinţa Adunării reunite în plen, împreună cu o informare privind rezultatul votului cu care acesta a fost adoptat în comisie.


Hotărârea de autorizare a închiderii unui deputat sau o eventuală suspendare a acestuia, pentru a se putea urma procedura, se ia prin vot secret şi cu majoritatea absolută a deputaţilor prezenţi (art. 11 alin. 8 din Statutul deputaţilor).


In conformitate cu doctrina şi jurisprudenţa parlamentară, hotărârea Adunării nu se fundamentează pe o judecată (sau dezbatere) asupra fondului problemei, care este de competenţa puterii judecătoreşti. Adunarea trebuie să se limiteze a evalua “pertinenţa procedurii din punct de vedere public, politic şi moral”. Hotărârea de a suspenda un deputat nu implică din partea Adunării o recunoaştere a validităţii procedurii sau a actelor procedurale care i-au fost prezentate, şi cu atât mai puţin o recunoaştere a culpabilităţii deputatului în cauză.

 

 

3. SINTEZĂ COMPARATIVĂ A REGLEMENTĂRILOR PRIVIND IMUNITATEA PARLAMENTARĂ ÎN UNELE ŢĂRI VEST-EUROPENE

 

Imunitatea parlamentară este fundamentată juridic, în general, prin prevederile constituţionale din statele analizate.


In Regatul Unit al Marii Britanii, în Irlanda şi în Tările de Jos, lipsa răspunderii juridice constituie principala sau chiar singura protecţie acordată parlamentarilor. In celelalte ţări, coexistă cele două forme ale imunităţii, cu anumite diferenţe.


Pe lângă textele constituţionale, în majoritatea regulamenteldor parlamentare există dispoziţii specifice privind procedura de ridicare a imunităţii parlamentare, dintre care unele destul de detailate.

A. Lipsa răspunderii juridice


Această formă de imunitate are ca obiect protejarea parlamentarilor împotriva oricărei sancţiuni care ar proveni din partea puterii politice, altfel spus, împotriva oricărei măsuri disciplinare care ar putea fi luate de stat sau de alte instituţii pendinte de acesta.


Parlamentarii sunt exoneraţi de răspundere civilă şi penală pentru actele acoperite de această formă de imunitate.


Majoritatea textelor constituţionale interzic explicit ca parlamentarii să poată fi urmăriţi sau să facă obiectul unor cauze judiciare în acest domeniu.


Indiferent de sensul mai larg sau mai puţin larg al formulărilor, în cadrul celor mai multe sisteme, doctrina şi practica parlamentară încearcă să evite lărgirea câmpului de acţiune a lipsei răspunderii juridice, de exemplu, la opiniile emise în cadrul articolelor de presă, a dezbaterilor publice sau a manifestărilor electorale. De asemenea, este general admisă ideea că declaraţiile făcute în cadrul activităţilor civice sau cele care au un caracter privat nu sunt acoperite de această formă de imunitate.


Legea fundamentală din Germania (art. 46) şi Constituţia Greciei (art. 61) se disting de restul prevederilor constituţionale în materie prin aceea că exclud declaraţiile cu caracter injurios dintre actele acoperite de lipsa răspunderii juridice. Pe de altă parte, art. 61 din Constituţia Greciei asociază lipsei răspunderii juridice dreptului de a refuza depunerea mărturiei.


Contrar inviolabilităţii, lipsa răspunderii juridice are un caracter absolut, şi aceasta pentru că efectele sale continuă şi după încetarea mandatului parlamentar. O altă consecinţă a caracterului absolut al acestei forme de imunitate rezidă în faptul că, în principiu, parlamentele nu au posibilitatea să ridice această formă de imunitate de care se bucură membrii lor (a se vedea, totuşi, art. 57, partea a doua, din Constituţia Danemarcei, cât şi derogările menţionate în caz de defăimare).

B. Inviolabilitatea


In general, această formă de imunitate interzice ca parlamentarii să fie arestaţi sau să facă obiectul oricărei urmăriri penale, fără autorizarea Parlamentului.


In anumite state, întinderea inviolabilităţii este chiar mai mare. Astfel, în anumite ţări, parlamentarii sunt exceptaţi de la arestarea preventivă (Danemarca) sau de la orice altă formă de arestare care ar decurge din măsurile luate de poliţie sau din alte forme de măsuri de securitate sunt de asemenea, exceptaţi de la măsuri sau proceduri disciplinare, de la anchetare sau alte forme de investigaţii (Germania), de la percheziţia corporală sau a domiciliului (Italia).


In general, chiar dacă numai anumite Constituţii limitează în mod expres inviolabilitatea la domeniul penalului (Germania, Spania, Franţa, Italia şi Portugalia), în majoritatea sistemelor analizate urmările de natură civilă sunt excluse din domeniul acoperit de inviolabilitate. In principiu, actele acoperite de inviolabilitate sunt aşadar numai actele susceptibile de urmărire penală.


In unele legislaţii sunt excluse din sfera de aplicare a imunităţii delictele considerate foarte grave. Astfel, Constituţia Irlandei (art. 15 alin. 3) exclude delicte precum trădarea şi tulburarea ordinii publice, iar Constituţia Portugaliei exclude delictele care se sancţionează cu închisoare pe o perioadă mai mare de 3 ani (art. 160 alin. 2 şi 3).


Dar, în general, derogările de la principiul inviolabilităţii decurg din încălcări minore ale normelor legale. Aceasta este situaţia în cazul contravenţiilor, întrucât se consideră că, având în vedere nivelul scăzut al sancţiunii şi gravitatea redusă a faptei sancţionate, funcţionarea, independenţa şi prestigiul instituţiei parlamentare, cât şi a membrilor săi, nu sunt prejudiciate. Pe de altă parte, este în general admis că ar fi împotriva principiului egalităţii în faţa legii dacă parlamentarii ar fi exceptaţi de la asemenea sancţiuni, ca urmare a statutului lor. In orice caz, trebuie subliniat că raportul dintre contravenţii şi principiul inviolabilităţii constituie încă o sursă de controverse doctrinare, având în vedere mai ales evoluţia reglementării contravenţiilor care se prefigurează.


In schimb, este în mod general admis că în cazul flagrantului delict inviolabilitatea trebuie ridicată, cel puţin parţial.


Conceptul de flagrant delict este în general consacrat de dreptul penal. Legea fundamentală germană conţine, însă, o dispoziţie potrivit căreia un parlamentar poate fi arestat, dacă este prins în flagrant delict, chiar şi în ziua care urmează celei în care a avut loc infracţiunea.


In conformitate cu prevederile anumitor constituţii, flagrantul delict nu este suficient pentru a justifica ridicarea imunităţii parlamentare; este necesar şi ca infracţiunea respectivă să fie o infracţiune deosebit de gravă. Astfel, Constituţia italiană, în art. 68 alin. 2, specifică că trebuie să fie vorba despre o infracţiune care să presupună prezentarea unui mandat, iar Constituţia portugheză prevede că imunitatea faţă de arestare operează chiar şi în cazul flagrantului delict, în măsura în care infracţiunea respectivă nu este una care se pedepseşte cu închisoare pe o perioadă de peste trei ani.


In ceea ce priveşte durata inviolabilităţii, sunt anumite state, precum Danemarca, Spania, Grecia, Italia, Germania, Portugalia, în care aceasta îşi produce efectele pe toată durata legislaturii, iar altele, ca Belgia, Franţa, Luxemburg, unde inviolabilitatea se limitează la perioada sesiunilor parlamentare.


In majoritatea sistemelor, detenţia sau urmărirea judiciară poate fi suspendată, dacă Adunarea din care cel în cauză face parte hotărăşte astfel.


Spre deosebire de lipsa răspunderii juridice, inviolabilitatea nu operează decât în perioada mandatului parlamentar, încetând orice efect al său la încheierea acestuia. Aşadar, acţiunea în justiţie nu este înlăturată, ci numai amânată în timp.


Procedura de ridicare a imunităţii parlamentare este stabilită prin regulamentele parlamentare, care sunt sau nu completate de alte dispoziţii (anexe, instrucţiuni generale).


Normele Bundestag-ului în materie sunt deosebit de detaliate şi, pe lângă regulile de procedură, cuprind adevărate principii călăuzitoare în luarea deciziilor. De asemenea, dispoziţiile în vigoare în cazul Adunării Naţionale franceze sau al Camerelor italiene, spaniole şi luxemburgheze reglementează într-o manieră destul de completă procedura de urmat în materie de imunitate. Pe de altă parte, anumite regulamente aproape că nu conţin asemenea reglementări (cazul Regulamentului Senatului belgian sau al Adunării Republicii portugheze) sau conţin reglementări foarte laconice (exemplu: Camera Reprezentanţilor din Belgia, Senatul francez, Folketing-ul danez).


Autorităţile competente să formuleze şi să trimită Camerelor cererile privind imunitatea parlamentară sunt destul de diferite de la o ţară la alta. Aceste cereri sunt, în general, trimise comisiei competente, care poate fi o comisie special constituită pentru a analiza cazuri particulare (cum este situaţia la cele două Camere ale Parlamentului francez şi la Camera Deputaţilor din Luxemburg) sau o comisie permanentă a Camerei respective, procedura cel mai des întâlnită.


Multe dintre regulamentele parlamentare prevăd în mod expres obligativitatea audierii parlamentarului în cauză (Regulamentul Camerei Reprezentanţilor din Belgia, cel al Adunării Naţionale franceze, Regulamentele celor două Camere ale Parlamentului italian şi ale Parlamentului spaniol şi Regulamentul Camerei Deputaţilor din Luxemburg).


In luarea deciziilor, Adunările se bazează, în principiu, pe recomandările comisiilor competente. Este de subliniat că Regulamentul Senatului italian conţine o dispoziţie care permite ca rapoartele să conţină şi prezentarea poziţiei minoritare.


In unele state, normele parlamentare specifice limitează dezbaterile, mai ales în ceea ce priveşte oratorii care pot lua cuvântul (Adunarea Naţională franceză, Camera Reprezentanţilor din Belgia, Senatul spaniol). La Bundestag, parlamentarul implicat nu este autorizat să intervină asupra problemei de fond.


In anumite parlamente, dezbaterile asupra problemelor care ţin de imunitate se desfăşoară cu uşile închise (Camera Deputaţilor din Luxemburg, Congresul Deputaţilor şi Senatul spaniol).


In Spania, în Italia, în Luxemburg şi în Portugalia, deciziile legate de imunitate se votează prin vot secret cu buletine.


Printre variantele cele mai importante de procedură de ridicare a imunităţii parlamentare, enumerăm următoarele: în unele sisteme, Adunarea trebuie să acorde sau să refuze autorizarea solicitată în cadrul unui anumit termen, nerespectarea acestuia atrăgând efecte precise. Astfel, art. 62 alin. 1 din Constituţia Greciei stabileşte că, în cazul în care Camera nu a adoptat o decizie asupra cererii de autorizare într-un termen de trei luni, cererea este considerată ca fiind respinsă (art. 61 alin. 2 prevede că termenul se reduce la 45 de zile în cazul defăimării produse în exercitarea funcţiei). In conformitate cu Regulamentul Cortes-urilor spaniole, cererea de autorizare este considerată ca fiind respinsă, dacă Adunarea din care face parte parlamentarul nu se pronunţă într-un termen de 60 de zile de la primirea cererii.


Deşi nu ţine în mod direct de procedura de ridicare a imunităţii parlamentare, este interesant de subliniat faptul că în unele state este prevăzută o jurisdicţie specială pentru situaţiile în care parlamentarii sunt judecaţi: în Spania competenţa pentru judecarea infracţiunilor comise de membrii Cortes-urilor aparţine Curţii Supreme (art. 71 alin. 3 din Constituţia Spaniei), în Olanda, conform art. 119 din Constituţie, de asemenea Curtea Supremă deţine competenţa, iar în Grecia competenţa pentru judecarea delictului de defăimare comis de către parlamentari în exercitarea funcţiei aparţine Curţii de Apel.

 

4. REGLEMENTAREA IMUNITĂŢII PARLAMENTARE ÎN LEGISLAŢIA ROMÂNĂ

 


Deputaţii şi senatorii se bucură de independenţă faţă de celelalte structuri statale şi exercită, pe durata mandatului, prerogativele autorităţii publice, ceea ce justifică măsurile de protecţie stabilite de Constituţie, precum şi prin cele două Regulamente ale Camerelor, în favoarea acestora.

 

CONSTITUŢIE


“Articolul 69 

(1) Deputatul sau senatorul nu poate fi reţinut, arestat, percheziţionat sau trimis în judecată, penală ori contravenţională, fără încuviinţarea Camerei din care face parte, după ascultarea sa. Competenţa de judecată aparţine Curţii Supreme de Justiţie.


(2) In caz de infracţiune flagrantă, deputatul sau senatorul poate fi reţinut şi supus percheziţiei. Ministrul justiţiei va informa neîntârziat pe preşedintele Camerei asupra reţinerii şi a percheziţiei. In cazul în care Camera sesizată constată că nu există temei pentru reţinere, va dispune imediat revocarea acestei măsuri.

 

Independenţa opiniilor

Articolul 70

Deputaţii şi senatorii nu pot fi traşi la răspundere juridică pentru voturile sau pentru opiniile politice exprimate în exercitarea mandatului.”

 

 


Regulamentul Camerei Deputaţilor

“Articolul 174


Deputaţii se bucură de imunitate parlamentară dela data eliberării certificatului doveditoral alegerii, sub condiţia validării.

 


Articolul 175

Deputatul nu poate fi tras la răspundere juridică, sub nici o formă, pentru voturile sau pentru opiniile politice exprimate în exercitarea mandatului.

Articolul 176

Nici un deputat nu poate fi reţinut, arestat, percheziţionat sau trimis în judecată penală ori contravenţională fără încuviinţarea prealabilă a Camerei Deputaţilor şi după ascultarea sa.


Cererea de reţinere, arestare, percheziţie sau privind posibilitatea trimiterii în judecată penală ori contravenţională se adresează preşedintelui Camerei de către ministrul justiţiei.


Preşedintele Camerei aduce la cunoştinţă deputaţilor cererea, în şedinţă publică, după care o trimite de îndată Comisiei juridice, de disciplină şi imunităţi spre examinare, care va stabili dacă există motive temeinice pentru aprobarea cererii. Hotărârea comisiei se adoptă prin votul majorităţii membrilor comisiei. Votul este secret.


Ministrul justiţiei va înainta comisiei respective toate documentele pe care aceasta la solicită; în caz de refuz, comisia va apela la Camera Deputaţilor.


Raportul comisiei se supune, în termenul stabilit de Cameră, dezbaterii şi aprobării acesteia.


Camera Deputaţilor hotărăşte, prin vot secret, asupra cererii, cu majoritatea de două treimi din numărul membrilor.

 


Articolul 177

Numai în caz de infracţiune flagrantă deputatul poate fi reţinut şi supus percheziţiei fără încuviinţarea prealabilă a Camerei Deputaţilor. Ministrul justiţiei va informa, neîntârziat, pe preşedintele Camerei, asupra reţinerii şi percheziţiei. Preşedintele Camerei poate fi informat şi pe altă cale.


In cazul în care Camera Deputaţilor constată că nu există temei pentru reţinere, se va dispune imediat revocarea acestei măsuri. In situaţia în care Camera Deputaţilor nu este întrunită în şedinţă, această competenţă revine Biroului permanent.


Dispoziţia de revocare a reţinerii se execută de îndată prin ministrul justiţiei.

 


Articolul 178

Toate cererile privind ridicarea imunităţii parlamentare se înscriu, cu prioritate, pe ordinea de zi.”

 


Regulamentul Senatului

“Articolul 149 - modificat prin H.S. nr. 11/29.03.1994* 

Senatorii se bucură de imunitate parlamentară.


Imunitatea parlamentară are ca scop protejarea senatorilor împotriva urmăririlor judiciare şi garantarea libertăţii de exprimare a acestora.


Senatorul nu poate fi tras la răspundere juridică pentru voturile sau opiniile politice exprimate în exercitarea mandatului.


Nici un senator nu poate fi reţinut, arestat, percheziţionat sau trimis în judecată,penală ori contravenţională, fără încuviinţarea prealabilă a Senatului, după ascultarea senatorului.


Cererea de reţinere, arestare, percheziţie sau privind posibilitatea trimiterii în judecată penală ori contravenţională, precum şi cererea de suspendare a imunităţii parlamentare se adresează preşedintelui Senatului de către ministrul justiţiei. Preşedintele Senatului aduce cererea la cunoştinţă senatorilor în şedinţă publică, după care o trimite de îndată Comisiei juridice, de numiri, disciplină, imunităţi şi validări, spre examinare, care va stabili dacă există motive temeinice pentru aprobarea cererii. Hotărârea comisiei se adoptă prin votul secret al majorităţii membrilor acesteia.


Ministrul justiţiei va înainta comisiei toate documentele pe care aceasta le solicită; în caz de refuz, comisia va apela la Senat.


Raportul comisiei, se supune, în termenul stabilit de Senat, dezbaterii şi aprobării acestuia.


Cererea de suspendare a imunităţii parlamentare, formulată de un grup parlamentar din Senat sau din Camera Deputaţilor, de un senator su de un deputat ori de Comisia juridică, de numiri, disciplină, imunităţi şi validări, la cererea părţii vătămate, se adresează preşedintelui Senatului; acesta o aduce la cunoştinţă senatorilor în şedinţă publică, după care o trimite de îndată, pentru cercetare, Comisiei juridice, de numiri, disciplină, imunităţi şi validări, care va stabili dacă există motive temeinice pentru aprobarea cererii. Hotărârea comisiei se adoptă prin votul secret al majorităţii membrilor acesteia. Raportul comisiei se supune, în termenul stabilit de Senat, dezbaterii şi aprobării acestuia.


In toate cazurile, Senatul decide asupra cererii, prin vot secret, cu majoritatea de două treimi din numărul senatorilor prezenţi.

 

Articolul 150

Senatorul este considerat, în tot timpul mandatului său, a fi în exerciţiul funcţiunii, motiv pentru care orice agresiune îndreptată împotriva sa este asimilată şi sancţionată conform dispoziţiilor prevăzute pentru infracţiunea de ultraj. De această protecţie juridică beneficiază şi membrii familiei - soţ, soţie şi copii - în cazul în care agresiunea împotriva acestora urmăreşte nemijlocit exercitarea de presiuni asupra senatorului în legătură cu îndeplinirea mandatului său.

 


Articolul 151

In caz de infracţiune flagrantă, senatorul paote fi reţinut şi supus percheziţiei. Ministrul justiţiei va informa neîntârziat pe preşedintele Senatului asupra reţinerii şi a percheziţiei. Dacă Senatul constată că nu există temei pentru reţinere, va dispune imediat revocarea acestei măsuri. Dispoziţia de revocare imediată a reţinerii se execută de îndată prin ministrul justiţiei.

 


Articolul 152

Toate cererile privind ridicarea imunităţii parlamentare se înscriu cu prioritate pe ordinea de zi.”


Rolul măsurilor de protecţie este de a garanta deputaţilor şi senatorilor o deplină libertate de acţiune în exercitarea mandatului cu care au fost investiţi de alegători şi, în acelaşi timp, de a-i feri de ipoteticele ingerinţe, agresiuni, ameninţări, intimidări din partea puterii executive ori judecătoreşti şi chiar din partea alegătorilor, partidelor politice ce i-au propus candidaţi ori a altor organisme guvernamentale şi neguvernamentale.

Articolul 69 din Constituţie este formulat “Imunitatea parlamentară” care, ca instituţie tradiţională a dreptului parlamentar, se prezintă sub două forme: lipsa răspunderii juridice şi inviolabilitatea membrilor Parlamentului. In articolul 70, Constituţia se referă, de fapt, la lipsa răspunderii juridice a deputaţilor şi senatorilor.


Forma de imunitate parlamentară reglementată de articolul 70 din Constituţie şi dezvoltată de Regulamentele celor două Camere este o garanţie acordată deputaţilor şi senatorilor că vor fi la adăpost faţă de orice încercrări ale puterii executive sau judecătoreşti de a-i intimida, ameninţa, sancţiona pentru modul în care îşi exercită mandatul.


Practic, imunitatea parlamentară acoperă întreaga activitate desfăşurată de deputaţi şi senatori în exercitarea mandatului.


Potrivit articolului 69 din Constituţie, deputatul sau senatorul nu poate fi reţinut, arestat, percheziţionat sau trimis în judecată penală ori contravenţională fără încuviinţarea Camerei din care face parte, după ascultarea sa. Competenţa de judecată aparţine Curţii Supreme de Justiţie. Textul constituţional este completat cu prevederi cuprinse în Regulamente. Astfel, articolul 174 alin. 1 din Regulamentul Camerei Deputaţilor prevede că deputaţii se bucură de imunitate parlamentară de la data eliberării certificatului doveditor al alegerii, sub condiţia validării. Regulamentul Senatului nu prevede o asemenea dispoziţie


Articolul 174 alin. 1 din Regulamentul Camerei Deputaţilor este, însă, interesant şi din alt punct de vedere, şi anume extinde protecţia deputaţilor din momentul eliberării certificatului constatator al alegerii, sub condiţia validării, deşi până la întrunirea legală a Camerei Deputaţilor ei nu îşi pot exercita efectiv mandatul, decât în ceea ce priveşte operaţiunile de validare. Aparent, este o contradicţie între rolul, scopul inviolabilităţii şi data de la care deputatul beneficiază de imunitate. Astfel, pe de o parte, deputatul nu are dreptul să îndeplinească acte, să desfăşoare activitate parlamentară, iar pe de altă parte, este inviolabil. In realitate, articolul 174 alin. 1 din Regulamentul Camerei Deputaţilor subliniază o dată în plus importanţa excepţională a mandatului de ales al poporului şi cerinţa asigurării unui maximum de libertate în exercitarea atribuţiilor parlamentare. 

Imunitatea parlamentară ia sfârşit pe data întrunirii legale a noului Parlament, precum şi în cazurile încetării înainte de termen a mandatului de deputat sau senator. eoarece dispoziţiile constituţionale nu fac nici un fel de distincţie, considerăm că imunitatea se aplică atât pe durata sesiunilor celor două Camere, cât şi în intervalul dintre sesiuni.


In caz de infracţiune flagrantă, deputatul sau senatorul poate fi reţinut şi supus percheziţiei. In acest caz, ministrul justiţiei va informa neîntârziat pe preşedintele Camerei asupra reţinerii şi a percheziţiei. In cazul în care Camera sesizată constată că nu există temei pentru reţinere, va dispune imediat revocarea acestei măsuri.


Dispoziţia de revocare a reţinerii se execută de îndată, prin ministrul justiţiei.


Sunt de făcut următoarele sublinieri:


- aceste dispoziţii nu se aplică în cazul contravenţiilor;


- în procedura infracţiunilor flagrante, măsura reţinerii poate fi luată şi de organul de poliţie (vezi art. 465 Cod de procedură penală - definirea infracţiunii flagrante);


- măsura reţinerii nu este facultativă, ci obligatorie (art. 468 alin. 1 Cod de procedură penală).


Cererea de reţinere, arestare, percheziţie sau privind posibilitatea trimiterii în judecată penală ori contravenţională se adresează preşedintelui Camerei de către ministrul justiţiei. Preşedintele Camerei aduce la cunoştinţa deputaţilor cererea, în şedinţă publică, după care o trimite, de îndată, Comisiei juridice, de disciplină şi imunităţi (Camera Deputaţilor), respectiv Comisiei juridice, de numiri, disciplină, imunităţi şi validări (Senat) spre examinare, care vor stabili dacă există motive temeinice pentru aprobarea cererii. Hotărârea comisiei se adoptă prin votul majorităţii membrilor comisiei. Votul este secret. Ministerul Justiţiei va înainta comisiei respective toate documentele pe care acesta le solicită; în caz de refuz, comisia va apela la autoritatea Camerei.


Raportul comisiei se supune, în termenul stabilit de Cameră, dezbaterii şi aprobării acesteia. Camera Deputaţilor şi Senatul hotărăsc, prin vot secret, asupra cererii, cu majoritate de două treimi din numărul membrilor.


In ceea ce priveşte încuviinţarea Camerelor, cerută de articolul 69 alin. 1 din Constituţie, aceasta are exclusiv un conţinut politic. Dezbaterile din Cameră în legătură cu încuviinţarea cererii de reţinere, arestare, percheziţie sau privind posibilitatea trimiterii deputatului sau senatorului în judecată penală sau contravenţională nu au conţinut jurisdicţional. Numai Curtea Supremă de Justiţie, căreia îi revine competenţa de judecată, va stabili vinovăţia sau nevinovăţia parlamentarului în cauză. După cum arată profesorul Constantin Dissescu, “prin faptul că Adunarea autorizează sau nu urmărirea, nu reiese că deputatul este culpabil sau inocent. Camera şi Senatul se ocupă de partea politică a chestiunii, să vadă dacă prin urmărire nu se caută indirect a se sustrage deputatul de la îndeplinirea datoriilor sale şi dacă nu e mai bine, în cazul unei acuzări de puţină gravitate, să se suspende acţiunea politică. De altminteri, principiul separaţiunii puterilor şi independenţei justiţiei se opune ca rolul Camerei să influenţeze deciziile judecătorului” (a se vedea C. Dissescu, Drept Constituţional, l955).


In practica noastră parlamentară, au fost cazuri când unii parlamentari au declarat în Cameră că renunţă la beneficiul imunităţii parlamentare. In legătură cu acest aspect, trebuie arătat că regimul de imunităţi este de ordine publică, astfel încât parlamentarii nu pot întreprinde demersuri sau declara că renunţă la imunitate. Numai Camera are dreptul de a decide în această materie.


Instituţia imunităţii parlamentare face parte dintr-un întreg, care este mandatul de reprezentant al poporului. Regulile aplicabile mandatului parlamentar nu pot fi disjunse, toate având acelaşi statut.


De altfel, în Decizia nr. 46 din 17 mai 1994, publicată în Monitorul Oficial nr. 131 din 27 mai 1994, Curtea Constituţională a decis că esenţa protecţiei constituţionale a mandatului parlamentar constă în aceea că aceasta poate fi ridicată numai de Cameră şi numai în considerarea temeiului de fapt şi de drept care justifică reţinerea, arestarea, percheziţia sau trimiterea în judecată penală sau contravenţională a parlamentarului respectiv. Aceasta înseamnă, cel puţin teoretic, că odată ridicată imunitatea pentru un anumit temei de fapt şi de drept, ea urmează să funcţioneze în continuare, protejându-l pe acel parlamentar, iar în cazul ivirii unui alt temei de fapt şi de drept ce ar justifica trimiterea sa în judecată penală sau contravenţională urmează să se formuleze o nouă cerere de ridicare a imunităţii sale parlamentare.


Reiese, aşadar, că renunţarea de către un parlamentar la imunitatea sa este contrară însăşi raţiunii şi esenţei imunităţii, singura modalitate de renunţare la această protecţie constituţională a mandatului parlamentar fiind demisia din calitatea de reprezentant al poporului.


Astfel cum este configurată în Constituţie şi în Regulamentele Camerelor, în sistemul nostru constituţional imunitatea parlamentară are următoarele caractere:


a) imunitatea se referă la orice faptă penală sau contravenţională comisă de un parlamentar, pentru care legea prevede procedura trimiterii în judecată penală ori contravenţională;


b) imunitatea este temporară şi ia naştere din momentul eliberării certificatului constatator al alegerii, sub condiţia validării, şi durează până la întrunirea legală a viitoarelor Camere;


c) imunitatea nu se referă la acţiunile civile, deputatul sau senatorul putând fi urmărit în justiţie ca orice cetăţean;


d) imunitatea poate fi ridicată exclusiv de Cameră;


e) infracţiunea flagrantă modifică regimul imunităţii, în sensul că reţinerea şi percheziţia deputatului sau senatorului este posibilă fără încuviinţarea Camerei;


f) imunitatea nu înlătură răspunderea penală sau contravenţională a parlamentului, ci prorogă momentul declanşării procedurii de trimitere în judecată penală sau contravenţională.


Imunitatea parlamentară de care beneficiază un deputat sau senator este circumscrisă duratei exercitării mandatului. Odată cu încetarea acestuia, încetează şi imunitatea parlamentară, chiar dacă deputatul sau senatorul în cauză dobândeşte un nou mandat într-o viitoare legislatură. Intr-o atare situaţie, acesta recapătă o nouă imunitate, corespunzătoare noului mandat, care nu are, însă, nici o legătură cu imunitatea de care a beneficiat anterior. Rezultă, astfel, că ridicarea imunităţii în timpul unui mandat nu operează asupra mandatului ulterior.

Articolul 70 din Constituţie - reluat şi de cele două regulamente - prevede că deputaţii şi senatorii nu pot fi traşi la răspundere juridică pentru voturile sau pentru opiniile exprimate în exercitarea mandatului. Rolul acestor dispoziţii este de a institui, aşadar, o lipsă de răspundere juridică a parlamentarilor pentru conduita lor ca aleşi ai poporului.


Câteva concluzii se desprind din textul constituţional amintit:


a) este vorba de orice formă de răspundere juridică, cu excepţia răspunderii disciplinare;


b) obiectul lipsei de răspundere îl constituie voturile sau opiniile politice, indiferent care ar fi modalitatea uzuală de exprimare;


c) textul constituţional face trimitere la opiniile politice care au legătură cu exercitarea mandatului;


d) pentru orice alte opinii (estetice, artistice, literare, etc.), parlamentarul este ţinut să răspundă juridic, desigur, cu respectartea art. 69 din Constituţie şi a dispoziţiilor subsecvente din regulamente;


e) în limitele domeniului în care operează, lipsa răspunderii juridice este generală şi permanentă , extinzându-se şi la perioada în care deputatul sau senatorul nu mai are această calitate.


La adăpostul lipsei de răspundere juridică, deputaţii şi senatorii pot acţiona liber în exercitarea mandatului, ştiind că executivul nu îi poate sancţiona. Lipsa răspunderii juridice instituite prin Constituţie este absolută, dar este de presupus că abuzul aleşilor poporului în această materie poate atrage răspunderea lor disciplinară, potrivit regulamentului Camerei respective.


Ca şi inviolabilitatea parlamentară, lipsa răspunderii juridice este de ordine publică. Prin urmare, deputatul sau senatorul, în acest caz, nu poate renunţa la ea. In această privinţă, textul constituţional este categoric. Dacă în ceea ce priveşte inviolabilitatea, aceasta poate fi ridicată cu încuviinţarea Camerei, lipsa răspunderii juridice operează automat, nici o autoritate publică neavând competenţă să o suspende sau să o anuleze.

 

 

5. TEXTE CONSTITUŢIONALE PRIVIND IMUNITATEA PARLAMENTARĂ ÎN UNELE ŢĂRI EST-EUROPENE

5.1. SLOVENIA

Constituţie 

“Articolul 83

Deputaţii Adunării Naţionale nu vor fi făcuţi răspunzători, din punct de vedere penal, pentru opiniile sau voturile lor din şedinţele Adunării Naţionale, din comisiile acesteia sau din orice alte organisme constituite conform legii.


Deputaţii nu pot fi arestaţi sau reţinuţi, nici supuşi unor proceduri penale instrumentate împotriva lor fără consimţământul Adunării Naţionale, cu excepţia cazurilor de flagrant delict pentru infracţiunile care sunt pedepseite cu închisoare de peste cinci ani.


Adunarea Naţională poate acorda imunitate unui deputat, indiferent dacă acesta a solicitat-o sau nu şi indiferent dacă a fost surprins sau nu în timpul comiterii unui delict penal de genul celor la care s-a făcut referire în paragraful precedent. ”

5.2. SLOVACIA

Constituţie 

“Articolul 78

(1) Nici un membru nu va fi urmărit, în perioada mandatului sau în oricare altă perioadă, pentru votul său din Consiliul Naţional al Republicii Slovace sau din comisii. Membrii răspund în faţa autorităţii disciplinare a Consiliului Naţional al Republicii Slovacia în legătură cu afirmaţiile făcute în consiliu sau în comisii pe durata mandatului lor.

(2) Nici un membru nu va fi urmărit, sancţionat cu măsuri disciplinare de orice fel sau deţinut în arest preventiv fără aprobarea Consiliului Naţional al Republicii Slovacia. In lipsa aprobării acordate de Consiliul Naţional al Republicii Slovacia, urmărirea sau măsurile disciplinare vor înceta.

(3) Dacă un membru a fost arestat sau reţinut în timpul comiterii unei infracţiuni, autoritatea competentă este obligată să-l anunţe în scris, fără întârziere, pe preşedintele Consiliului Naţional al Republicii Slovacia.


In cazul în care Comisia pentru mandate şi imunităţi a Consiliului Naţional al Slovaciei nu autorizează arestarea, cel în cauză va fi eliberat imediat.

 


Articolul 79


Un deputat poate refuza să depună mărturie, în legătură cu anumite probleme de care a luat cunoştinţă pe timpul exercitării funcţiei, chiar după ce a încetat să fie deputat.”

5.3. CROAŢIA

Constituţie 

“Articolul 75

Deputaţii Parlamentului Republicii Croate (Sabor) se bucură de imunitate.


Nici un deputat nu poate fi pus sub urmărire penală, deţinut sau pedepsit în legătură cu opinia sau votul emise în Parlament.


Nici un deputat nu poate fi deţinut sau pus sub urmărire penală, fără autorizarea Camerei de care aparţine acesta.


Un deputat nu poate fi deţinut, fără autorizarea Camerei, decât în cazul în care este prins în flagrant delict pentru o infracţiune care se pedepseşte cu închisoare - peste 5 ani. Preşedintele Camerei respective va fi informat în legătură cu asta.


In cazul în care Camerele Parlamentului nu s-au reunit, Comisia pentru mandate şi imunităţi a Camerei acordă autorizaţii în legătură cu privarea deputaţilor de libertate sau continuarea procedurii penale începute împotriva lor şi decide cu privire la dreptul la imunitate; o asemenea decizie va trebui confirmată ulterior de Cameră.”

5.4. ESTONIA

Constituţie 

“Articolul 76

Orice membru al Parlamentului (Rugikogu) se va bucura de imunitate. Un membru al Rugikogu va putea fi acuzat de săvârşirea unui delict penal, numai la propunerea Consiliului juridic şi după ce s-a obţinut consimţământul majorităţii membrilor Parlamentului.”

5.5. RUSIA

Constituţie 

“Articolul 98

(1) Membrii Consiliului Federaţiei şi deputaţii Dumei de Stat beneficiază de imunitate pe întreaga durată a mandatului lor. Ei nu pot fi deţinuţi, arestaţi, supuşi percheziţiilor, cu excepţia cazurilor de flagrant delict şi nici să facă obiectul unei supravegheri personale, cu excepţia cazurilor prevăzute de legea federală pentru a garanta securitatea altora.

(2) Problema legată de ridicarea imunităţii este examinată, la cererea Procurorului general al Federaţiei Ruse, de către Camera cores-

punzătoare, a Adunării Federale.”

5.6. LETONIA

Constituţie

“Articolul 28 


Membrii Parlamentului (Saeima) fac excepţie de la urmărirea judiciară, administrativă şi disciplinară ca urmare a voturilor sau opiniilor exprimate în exercitarea îndatoririlor lor. Ei vor fi subiect al urmăririlor, chiar dacă o fac în scopul îndeplinirii îndatoririlor oficiale, pentru:


1) răspândirea unor informaţii defăimătoare, având la cunoştinţă că sunt false; şi 


2) răspândirea unor informaţii defăimătoare privind viaţa privată sau de familie.

 


Articolul 29


Membrii Parlamentului nu pot fi arestaţi sau percheziţionaţi şi nu pot fi privaţi de libertate în nici un fel fără acordul Adunării. 


Membrii Parlamentului pot fi arestaţi dacă vor fi surprinşi asupra comiterii unui delict penal.


Prezidiul va fi informat în scris despre arestarea oricărui membru într-un interval de 24 ore. Prezidiul va prezenta un raport în următoarea şedinţă a Parlamentului, iar acesta va decide asupra prelungirii arestului sau a punerii în libertate a respectivului parlamentar. In timpul vacanţelor parlamentare, prezidiul va decide în această privinţă.

 


Articolul 30


Membrii Parlamentului nu vor fi supuşi urmăririi judiciare sau administrative pentru delicte penale, fără acordul acestuia.

 


Articolul 31


Membrii Parlamentului au dreptul să nu depună mărturie:


1) relativ la persoanele care le-au încredinţat, în calitate de reprezentanţi ai poporului, anumite fapte sau date;


2) relativ la persoane cărora ei, ca reprezentanţi ai poporului, le-au încredinţat anumite fapte sau date;


3) relativ la asemenea fapte sau date .”

5.7. MOLDOVA

Constituţie

“Articolul 70 alin. (3)

Deputatul nu poate fi reţinut, arestat, percheziţionat, cu excepţia cazurilor de infracţiune flagrantă, sau trimis în judecată fără încuviinţarea Parlamentului, după ascultarea sa.

 


Articolul 71 


Deputatul nu poate fi persecutat sau tras la răspundere juridică pentru voturile sau pentru opiniile exprimate în exercitarea mandatului.”

5.8. POLONIA

Act constituţional cu privire la relaţiile reciproce dintre instituţiile legislative şi executive ale Republicii Polonia şi auto-guvernarea locală - 17 octombrie 1992

“Articolul 7 

1. Deputaţii nu vor fi făcuţi răspunzători pentru activităţile care rezultă din exercitarea mandatului, pe perioada acestuia sau după expirarea lui, cu excepţia violării drepturilor individuale ale altor persoane.


2. Deputaţii nu vor fi făcuţi răspunzători din punct de vedere penal, nici arestaţi sau reţinuţi fără autorizarea Seimului, acordată cu votul a două treimi şi în prezenţa a cel puţin jumătate din numărul total al deputaţilor.”

5.9. BULGARIA

Constituţie 

“Articolul 69


Deputaţii nu sunt răspunzători din punct de vedere penal pentru opiniile şi voturile lor din Adunarea Naţională.

 

Articolul 70


Deputaţii nu pot fi arestaţi şi nici aduşi personal în faţa unei curţi de justiţie, cu excepţia cazurilor săvârşirii unor delicte grave şi cu autorizaţia Adunării Naţionale sau, în cazul delictului flagrant a unei infracţiuni grave, dar trebuie informată imediat Adunarea Naţională sau,

în caz de vacanţă parlamentară, preşedintele acesteia.”

5.10. MACEDONIA

Constituţie 

“Articolul 64

Reprezentanţii se bucură de imunitate.


Reprezentanţii nu pot fi făcuţi răspunzători pentru comiterea unui delict penal şi nu pot fi reţinuţi ca urmare a opiniilor sau a voturilor exprimate în Adunarea Naţională.


Reprezentanţii nu pot fi reţinuţi fără aprobarea Adunării, cu excepţia cazului în care sunt surprinşi în timpul comiterii unui delict penal pentru care este prescrisă o pedeapsă de cel puţin cinci ani de detenţie.


Adunarea poate decide să invoce imunitatea pentru un reprezentant şi în lipsa unei solicitări din partea acestuia, dacă acest fapt este în intere-

sul activităţii biroului respectivului reprezentant.”

5.11. CEHIA

Constituţie 

“Articolul 27

1. Impotriva deputaţilor şi senatorilor nu se va putea intenta acţiune, pentru voturile exprimate în Adunarea Deputaţilor, Senat sau alte organe.


2. Deputaţii şi senatorii nu vor putea fi puşi sub urmărire penală pentru alocuţiuni rostite în Adunarea Deputaţilor sau Senat sau în alte organe. Deputaţii şi senatorii se supun numai autorităţii disciplinare a Camerei din care fac parte.


3. Deputaţii şi senatorii care au săvârşit delicte se supun numai autorităţii Camerei din care fac parte, cu excepţia cazurilor în care un act al Parlamentului prevede altfel.


4. Deputaţii şi senatori nu vor fi urmăriţi penal, fără consimţământul Camerei din care fac parte. Dacă această Cameră nu îşi dă consimţământul, urmărirea penală va înceta.


5. Deputaţii şi senatorii pot fi arestaţi numai dacă sunt surprinşi în flagrant delict sau imediat după aceea. Autoritatea care efectuează arestarea este obligată să îl anunţe imediat în legătură cu acest lucru pe Preşedintele Camerei al cărei membru este persoana arestată; dacă într-un interval de 24 de ore de la arestare Preşedintele Camerei nu îşi dă consimţământul în legătură cu aducerea deţinutului în faţa unei curţi de justiţie, organul care efectuează arestarea este obligat să îl elibereze. La următoarea întâlnire, Camera va decide definitiv dacă este permisă urmărirea.

 


Articolul 28


Deputaţii şi senatorii au dreptul să refuze să dea informaţii cu privire la faptele de care au cunoştinţă în legătură cu exercitarea mandatului lor şi acest privilegiu continuă să acţioneze şi după ce ei au încetat să fie deputaţi sau senatori.” 

